
Libro originale verkita en esperanto 

Ni estu gajaj, ni uzu bone la vivon, 

ĉar la vivo ne estas longa 
(Fundamento de Esperanto, 

Ekzercaro, $ 20) 

Unua epizodo: 

KIEL MI IAM ESTIS FERVORA «ESPERANTISTO», 
TUTE NE PAROLANTE ESPERANTON 

Oni ne forgesas facile sian unuan amon 
(Fundamento de Esperanto, 

Ekzercaro, $ 18) 


Antaŭ la lasta mondmilito, kiam mi estis 16-jara, mi 
enamiĝis al bela najbarino. Malfacila afero: mi ne 
havis grandan sperton pri virinoj, kaj plie ŝi estis la 
edzino de mia fizikinstruisto Ramseso. Ramseso 
estis kompreneble nur kromnomo, kiun miaj 
kunlernantoj en la gimnazio donis al li pro simileco al 
egipta mumio ilustranta nian libron de historio. 


La edzino de Ramseso, multe pli juna ol mi, havis 
nenion komunan kun mumio. Male. Kiam mi 
renkontis ŝin sur la ŝtuparo aŭ en la strato, la 
malavareco de ŝiaj profundaj dekoltaĵoj, la galbo de 
ŝiaj suroj, la invita luliĝo de ŝiaj koksoj igis mian 
koron sensaliviĝi kaj mian buŝon bati freneze, aŭ pli 
ĝuste dirite... Sed, kiel vi vidas, ankoraŭ nun mi 
konfuziĝas, kiam mi pensas pri Lea. Ŝi nomiĝis Lea. 
Ha! La blondaj haroj de Lea, ŝiaj okuloj, ŝia parfumo! 


Ni salutis nin ĝentile, kiel normalaj najbaroj, sed ŝia 
«Bonan tagon, sinjoro» eĥiĝis longajn horojn en mia 
kapo kvazaŭ ĉiela muziko. Kaj, revante pri ŝia rideto, 
pri ŝia frandema rigardo, pri ŝia melodia voĉo, mi 
prikantis la diinon Lea en flamaj odoj, kiujn mi poste 
kaŝis inter la pagojn de mia latina vortaro. 


lam, post kiam mi restis kelkajn tagojn dome pro 
gripeto, mia patrino sendis min aĉeti diversajn aĵojn, 
asertante, ke iom da paŝado en freŝa aero estos 
bonefika por mia resaniĝo. Revenante, mi trafis la 
belan edzinon de Ramseso antaŭ nia domo, kaj mi 
supreniris la ŝtuparon malantaŭ ŝi kun la okuloj 
fiksitaj sur la kudrolinio de ŝiaj silkaj ŝtrumpoj. Sub 
la malpeza printempa robo nete konturiĝis ŝia plena 
kalsoneto. Mi do estis amasiganta per mia rigardo 
tutan provizon da feliĉo por miaj postaj revoj, kiam 
la belaj kruroj subite haltis antaŭ ŝia pordo. Mi jam 
preteriris al nia supra etaĝo, sed ŝi turnis sian 
anĝelan vizaĝon al mi kaj demandis: 


- Sinjoro, ĉu vi eble havas kelkajn minutojn, por helpi 
min? Mi ne sukcesas pendigi sola novan kurtenon. 


Mi balbutis kun premiĝinta gorĝo: 


- Jes, sinjorino. Certe mi povas helpi vin. 


Mi sekvis ŝin en ŝian loĝejon, kie ŝvebis ŝia ebriiga 
parfumo. Kelkaj libroj sur bretoj en la koridoro 
memorigis min pri Ramseso, kiu nun instruas miajn 
samklasanojn. Sed mi tuj forviŝis el mia penso la 
fizikajn konojn necesajn al estonta abituriento, por 
dediĉi min al la vido de la pli agrablaj fizikaj ĉarmoj 
de la bela Ramses-edzino. Ŝtupareto staris antaŭ 
fenestro, kaj mi proponis per obtuza voĉo grimpi sur 
ĝin, por alkroĉi la kurtenon. 


- Ne, juna amiko, mi grimpos, dum vi firme tenos la 
ŝtupareton. 


Ŝi prenis la kurtenon, kaj, dum ŝi klopodis fiksi ĝin 
supre de la fenestro, mi subite havis antaŭ la okuloj 
pecon da paradizo. Pro la levo de la brakoj ŝia 
mallonga robo tiriĝis ĝis super la rando de la silkaj 
ŝtrumpoj, kaj, kiam ŝi etendis kruron, por provi 
ekvilibre atingi la alian flankon de la fenestro, mi 
sentis kapturnon, vidante inter la pufaj femuroj la 
travideblan blankan ŝtofeton, kiu nur simbole ludis 
sian rolon de kaŝilo. Miaj manoj doloris, tiel forte mi 
premis la ŝtupareton. 


- Atentu, nun mi malsupreniros. Bonvolu doni al mi la 
manon. 


Mi verŝajne aspektis tre konfuzita, ĉar ŝi rigardis min 
per strangaj, iom mokemaj okuloj. Kaj, kiam la 
ruzulino stumblis sur la lasta ŝtipo, mi komprenis 
malgraŭ mia sensperteco, ke la mallertaĵo de mia 
bela najbarino estis des pli lerta, ke mia maldekstra 
mano estis subite kaptita en la supra parto de ŝia 


ĵartela regiono, dum ŝiaj lipoj hazarde troviĝis sur 
mia buŝo. 


Kara leganto, ĉarma legantino, pro la titolo de mia 
rakonto vi ja atendas malpacience, ke mi parolu al vi 
pri mia esperantistiĝo. Mi do ne priskribos detale 
ĉion, kio okazis sur la lito de Ramseso. Nur sciu, ke 
mi unuafoje posedis virinon aŭ, pli ĝuste dirite, ke mi 
estis perfortita de virino. Pri tiu traktado mi cetere 
ne plendis. Mi konjektas, ke mia sensperteco 
komence ne kontentigis plene mian delogintinon, sed 
evidente ŝin ravis mia juna fortikeco, mia senbrida 
impetemo, mia nesatigebla scivoleco, mia ĉiama 
preteco. Ŝi certe miris pri la mirakla efikeco de siaj 
fingraj kaj buŝaj karesoj, ĉar ŝi ĉiufoje ekkriis: «Ha! 
Neebla, tio estas neebla». 


Ve! Ni devis disiĝi, kaj post lasta kiso ni promesis 
kiel eble plej frue revidi nin. Mia panjo riproĉis al mi, 
ke mi restis tro longe ekstere, sed tre plaĉis al ŝi, ke 
la freŝa aero tiel bele ruĝigis miajn vangojn... 


Bedaŭrinde Lea kaj mi baldaŭ spertis, ke nia revido 
estas malfacila, eĉ neebla afero, kvankam ŝi 
disponis la loĝejon de amikino, kiu antaŭ plurmonata 
vojaĝo petis ŝin prizorgi ŝiajn florojn. Dumtage mi 
estis en la gimnazio samtempe kun Ramseso, kaj 
vespere Lea ne havis kialon por eliri sola el la domo. 
Ni nur povis, okaze de hazardaj renkontiĝoj sur la 
ŝtuparo, interŝanĝi rapidajn kisojn, kiuj igis nin 
ankoraŭ pli malpaciencaj. Freneziga sorto. 


Fine mi havis mirindan ideon: preterpasante la 
Bervalan Popoluniversitaton, mi legis la vorton 
«Vesper-kursoj». Ĉu Lea kaj mi ne povus nin 
registrigi por vesperkurso? Sed kia kurso? 


Matematikon, geografion, ktp mi jam lernis en la 
gimnazio; ĥorkanto, gimnastiko aŭ dancarto verŝajne 
ne estus konvinkintaj Ramseson unuflanke kaj miajn 
gepatrojn aliflanke. Restis Esperanto. Mi priparolis la 
aferon kun Lea inter du kisoj sur la ŝtuparo. Ŝi do 
deklaris al sia edzo, ke ŝi deziras okupi sian 
libertempon per korespondado kun alilandanoj, kaj 
miaj gepatroj aprobis mian intencon lerni la 
internacian lingvon antaŭ mia partopreno en la 
venonta ĵamboreo. 


Tiel ni povis retrovi nin ĉiun mardon kaj ĉiun 
vendredon vespere en la loĝejo de la forvojaĝinta 
amikino. Kaj, dum la kursanoj diligente lernis la 
dekses regulojn de la Fundamento, mia Lea instruis 
min ĝisfunde pri la mil kaj unu plej rafinitaj reguloj 
de la volupto. Kaj post ĉiu leciono ŝi tenere 
murmuris al mi: «Karulo, ne forgesu priverŝi ankaŭ la 
florojn». 


Kompreneble estis al ni tute egale, ĉu Esperantaj 
substantivoj finiĝas per u aŭ per as. Ni eĉ ŝerce 
inventis kelkajn proprajn esprimojn. Ekzemple, post 
kiam Lea iam flustris al mi sur la ŝtuparo, ke ŝi ĝojas 
vespere iri al Esperanto, ni kutimiĝis diri, ke ni iras 
esperanti. Tiu vorto esperanti sonis do al miaj oreloj 
kiel amori, kaj post multaj jaroj psikanalizisto 
klarigis al mi, ke de tie devenas mia freŭda 
komplekso ĉiam miksi la internacian lingvon kun 
erotikaj konceptoj. 


Tiu feliĉa esperantado estus povinta daŭri ankoraŭ 
tre longe, se mia patrino ne estus iam dirinta al mi 
dum la tagmanĝo: 


- Ĉu vi scias? Hieraŭ mi renkontis s-inon Flumo. 


Mi rakontis al ŝi, ke vi lernas Esperanton. «Ho, kiel 
bonŝanca mi estas, ŝi respondis. Dum la paska ferio 
nin vizitos juna angla esperantistino. Via filo certe 
povos okupiĝi pri ŝi, montri al ŝi Bervalon, nian 
gotikan katedralon, ktp». 


AJ! aj! aj! Mi jesis, dirante, ke mi ja povos interparoli 
kun ia angla fraŭlino, sed pensante: «En kiu lingvo? 
Ekzistas do veraj esperantistoj, eĉ en Anglujo. Ilin 
forprenu la diablo!» La sekvantan vendredon mi 
raportis la malbonan novaĵon al Lea, kaj ni estis tiel 
perpleksaj, ke ni ne esperantis kun la kutima 
plezuro. Mi decidis viziti la gvidanton de la kurso, 
kies adreson oni donis al mi en la Popoluniversitato. 
Mi trovis maljunan sinjoron kun verda stelo 
duonkaŝita sub blanka barbo. 


- Juna viro, mi miras, ke vi neniam ĉeestis la kurson, 
kvankam via nomo estas en mia listo. 


Mi pretekstis malsanon kaj klarigis, ke mi deziras 
nun intensigi la studadon, por povi paroli Esperanton 
tiel flue kiel miaj sanaj kunlernantoj. 


De sia kadro pendanta sur la muro, super verda 
standardo, iu D-ro L.L. Zamenhof (1859-1917) 
rigardis min kun kuraĝiga mieno malantaŭ sia 
nazumo. 


La maljuna instruisto donis al mi kelkajn librojn kaj 
konsilojn, kaj mi promesis reviziti lin. Sed, kiam li 
deklaris: «Juna viro, Esperanto estas mia sola celo 
en la vivo», mi pensis pri la esperanto de Lea kaj 
eksplodis per laŭta ridego. Ne povante doni al li 
freŭdan klarigon de tia malkonvenaĵo, mi atribuis ĝin 
al mia ĵusa malsano. La maljunulo skuis la kapon, 


grumblante, ke estas ja sufiĉe da stranguloj en la 
Movado, kaj L. L. Zamenhof (1859-1917) ĵetis al mi 
de sia kadro riproĉan rigardon. 


Dum kvar semajnoj Lea kaj mi lernis Esperanton. Tio 
certe ĝenis nian esperantadon, sed kion fari? Ni 
enkondukis en nian petoladon severan disciplinon. La 
florojn mi rapide priverŝis, kaj, kiam mi alproksimigis 
palpeman manon al satena femuro aŭ al ronda firma 
mamo, Lea milde repuŝis min: 


- Ne nun, karulo. Nur kiam vi estos recitinta al mi la 
tabelon de la korelativaj vortoj. 


Kun kunpremitaj dentoj mi tragalopis la seriojn: ĉie, 
ĉiom, ĉiam, ĉiel, samtempe vorante per la okuloj 
rozan cicon rezervitan al la bona lernanto. 


Bona lernanto min efektive deklaris la maljuna kurs- 
gvidanto, kiam mi revizitis lin. Li proponis al mi 
pruntepreni kelkajn librojn el la biblioteko. Tamen, 
kiam li vidis inter la kvar elektitaj titoloj la Sekretajn 
Sonetojn de iu P. Peneter, li iom ribelis: 


- Ne, juna viro. Mi ne scias, ĉu mi rajtas... ĉu vi ne 
estas tro juna... 


Tio tiel tiklis mian scivolemon, ke mi ne redonis la 
libron kaj asertis, ke mi estas sufiĉe matura, ktp. 
Dum la maljunulo cerbumis, ĉu li rajtas, mi rapide 
dankis kaj foriris, ne atentante L. L. Zamenhof 
(1859-1917), kiu fermis la okulojn malantaŭ sia 
nazumo. 


Lea kaj mi povis des pli intense perfektigi nian 
lernadon, ke dum la paska ferio ŝia edzo forveturis, 
por ĉeesti tritagan kongreson de fizikinstruistoj en la 


franca ĉefurbo. Mi rakontis al miaj gepatroj, ke mia 
skolta grupo tendumos en la arbaro dum tri tagoj. Ili 
ne povis imagi, ke mi tendumos unu etaĝon 
malsupre, en la lito de Ramseso. 


Ha! Tiuj tri tagoj! Ha! Tiuj du noktoj! Lea ŝtopis mian 
stomakon per ĉevalaj stekoj kaj ruĝa vino, por redoni 
al mi la fortojn, kiujn ŝi deprenis de mi alimaniere. 
Dum ŝi kuiris, mi devis lerni parkere du aŭ tri 
Sekretajn Sonetojn, kiujn mi poste recitis al ŝi en la 
lito. Tiel ni vere pliriĉigis nian ĉiutagan (kaj 
ĉiunoktan) vortprovizon, kaj ni atingis perfektan 
harmonion inter Esperanto kaj esperantado. Mi bone 
memoras ekzemple pri la recitado de la 35a soneto, 
dum kiu Lea per raŭka voĉo, kun okuloj returnitaj pro 
voluptego, skandis ĉiun antaŭeniron de mia 
esperantilo: «Palisi - jes! - kaj bambui - jes! - kaj 
geglui - jeees!..» Ha! Kara leganto, ĉarma legantino, 
mi rajtas aserti, ke en mia 16a vivjaro mi fariĝis 
bona esperantisto, ankaŭ en la Fundamenta senco 
de la vorto. 


Post la tria tago mi prenis mian tornistron de 
malantaŭ la noktotablo, kaj mi reiris domen, t. e. mi 
supreniris unu etaĝon. Vidante min, mia panjo 
ekkriis, ke mi aspektas elĉerpita, ke mi havas nigrajn 
randojn sub la okuloj, ke mi certe malbone manĝis 
kaj dormis en mia tendo, ke la skoltestroj ja estas 
frenezuloj, kiuj postulas tro de la junuloj, ke la angla 
esperantistino jam vizitis min kaj revenos morgaŭ, 
por ke mi montru al ŝi ĉion montrindan. 


- Kial vi ne kontentiĝas per Esperanto, anstataŭ 
vagadi tra la arbaro kiel duonsovaĝulo? 


La sekvantan tagon mi vagis tra la apudurba arbaro 
kun mia nova amikino, samideanino Daisy. Ŝi estis 
beleta, rufa, verdokula knabino, kies apenaŭ 
perceptebla angla akcento ravis min. Mi estis jam 
montrinta al ŝi la gotikan katedralon, la urbodomon, 
parton de la muzeo, la glaciaĵejon Alasko, kaj nun 
ambaŭ ni sidis sur musko, en ebriiga odoro de 
konvalo. Tenante ŝian maneton, mi paradis per miaj 
freŝaj konoj de la internacia lingvo, sed min incitis 
ŝia moka maniero korekti miajn kelkajn eraretojn, 
poste petole ridetante kaj rigardante min per 
friponetaj okuloj. Mi kompreneble provis ne ŝoki tiel 
senpekan junulinon, mi atentis la ĉastan karakteron 
de miaj esprimoj, sed, kiam ŝi diris al mi: «Ne parolu 
pri la angla lango, sed pri la angla lingvo», 
samtempe malicete elŝovante al mi sian rozan 
langon, mi kun iom da spitemo demandis ŝin: 


- Mia kara Daisy, ĉu en via puritana kurso oni instruis 
vin pri la Sekretaj Sonetoj de Peneter? 


La kristalaj perloj de ŝia rido subite silentigis merlon 
super niaj kapoj. Daisy alproksimigis siajn lipojn al 
mia orelo kaj flustris: 


- Soneto 36: «Oni ĝin faras, sed ne priparolas». Ĉu mi 
recitu plu? 


Mi ne povis respondi, ĉar, renversante sin sur la 
muskon, ŝi premgvidis mian vizaĝon al parto de sia 
korpo, kie ŝi povis facile teni mian kapon en la varma 
tenajlo de siaj femuroj. En fulmodaŭro mi nur ekvidis 
sub mia nazo verdan pugujeton. Verda estas la 
koloro de espero, de Esperanto... kaj ankaŭ de 
esperantado, ĉu ne, ĉarma legantino? 


Dua epizodo: 

KIEL MI NASKIGIS ESPERANTISTOJN 
La patro estas bona 

(Fundamento de Esperanto, 
Ekzercaro, $ 8) 


Kiam iu satiristo iam titolis la prezidanton de nia 
movado «la papo de Esperanto», multaj samideanoj 
kredis, ke en tiu kromnomo kuŝas ia aludo pri lia 
ordonema karaktero, pri lia rifuzo de ĉia diskuto, pri 
lia katedra tono. Tute ne. Ne protio, sed pro alia 
kialo oni komparis lin kun la vatikanestro Paŭlo la 
Vla. Tiu mia reĝustigo de la vero helpu la venontajn 
historiistojn de Esperanto, se ili almenaŭ penos legi 
mian modestan kontribuaĵon. 


La tuta afero komenciĝis en 1947. Tiam, en nia 
studenta grupo, mi cerbumis kun kelkaj kamaradoj, 
kiel ni povus doni al la movado decidigan puŝon 
antaŭen. Propagandaj paroladoj aŭ disdonado de 
prospektoj surstrate alportis al ni ĝis nun nur 
kruelan disreviĝon. lun vesperon ni ricevis subitan 
iluminiĝon, legante artikolon pri «denaskaj 
esperantistoj». La struktura analizo de la vorto 
«denaska» logike kondukis nin al la nerefutebla 
konkludo, ke «denaskajn esperantistojn» oni devas 
«naskigi». Kaj, por naskigi esperantiston, estas 
necese kaj sufiĉe fekundigi esperantistinon. Kial 
neniu eltrovis tion pli frue? 


Dum longaj vesperoj ni ellaboris kvinjaran planon kaj 
preparis nin al nia tasko de «naskigistoj». Efektive ni 
ne rajtis kontentiĝi per nura instigo de jam 


ekzistantaj esperantistaj patroj al senĉesa 
multigado de sia idaro. Ni devis ankau oferi niajn 
proprajn personojn al tiu nobla celo, dediĉante nin 
precipe al la gravedigo de la senedzaj samideaninoj. 
Se iu ankoraŭ bezonus pruvon pri la seriozeco de nia 
entrepreno, tiu sciu ekzemple, ke ni eliminis el nia 
rondo pederastiulon, tial ke li ne estus plenuminta 
sian funkcion de «naskigisto» kun la necesa 
entuziasmo. Kiel plian ekzemplon mi citos eltiraĵon 
el la ĵuro, per kiu ni solene ligis nin al nia titana 
laboro: 


- Mi ĵuras ne malŝpari miajn fortojn kun 
neesperantistino, sed rezervi ilin plene por la 
pligrandigo de la movado (Art. 3). 


- Mi ĵuras, ke mi tute fordonos min al la lotumita 
samideanino, ne plendante pri ŝia aĝo aŭ eventuala 
malbeleco, sed atentante nur ŝian fekundeblecon 
(Art. 7). 


Ho! Nia tasko ne estis facila, kaj ni bezonis nian 
tutan junan fervoron, por efektivigi nian planon. 
Unue ni atakis niajn du bervalajn klubojn. Ĉiu 
«naskigisto» rajtis decidi propravole la metodon, la 
taktikon, la oftecon de siaj alproksimiĝoj al la 
verdulino elektita de la sorto. La ĉefa afero estis, ke 
li promesigu al ŝi dum la geiĝo paroli nur la 
internacian lingvon kun la venonta ido. Tiel ni povis 
fabriki ne nur «denaskajn», sed eĉ «dekoncipajn» 
esperantistojn. 


Komence mi estis bonŝanca, ĉar la loto atribuis al mi 
junan virinon, kies grandaĝa edzo jam ne povis atingi 
rezultaton konforman al nia regularo. Ŝi ne longe 
rezistis al mia amindumado kaj poste mem aktive 


kunlaboris por la progreso de la movado. Kaj post 
kelkaj monatoj ŝia edzo povis ĝoje miri, ke liaj 
malfortaj baraktetoj tiel bele rondigis ŝian ventron. 


Tamen mia amiko Peĉjo estis la plej rapida el ni ĉiuj, 
ĉar ĝuste naŭ monatojn post la komenco de nia 
naskiga kampanjo lia provizora kunulino akuŝis belan 
bebon. 


Kiam ni eksciis la novaĵon en nia studenta grupo, ĉiuj 
ĉeestantoj ekstaris kaj kantis la himnon kun larmoj 
en la okuloj. Ni des pli alte taksis la meriton de 
Peĉjo, ke la patrino estis fraŭlino Berta, la 65-jara 
sekretariino de la biblia studrondo. Ŝi lasis sin delogi 
nur post kiam nia kolego citis al ŝi la ekzemplon de 
Sara, kiu donis filon al Abraham en sia 90a jaro. 


Post kelkaj monatoj ni entreprenis misiajn 
ekspediciojn al aliaj urboj. Tie ni mem prisemis 
novajn terenojn kaj ankaŭ varbis disĉiplojn, kiuj 
helpis nin disvastigi nian revolucian metodon. La plej 
favora medio por nia apostolado estis kompreneble 
la kongresoj, ĉu naciaj ĉu internaciaj. Ampleksa estis 
la agadkampo dum la kongresoj, sed la limigita 
daŭro de tiaj kunvenoj ne ebligis al ni organizi 
sisteman distribuon de la amortasko. La 
«naskigistoj» do lasis sin gvidi de sia iniciatemo, kaj 
la estontaj generacioj devos agnoski nian senliman 
sindonemon, kiu igis nin rezigni la plej interesajn 
partojn de la kongresa programo, por kuri de japana 
instruistino al la edzino de akademiano kaj de osta 
vegetaranino al novzelanda bahaistino. Kaj ni deĵoris 
plu dum la postkongreso. 


Feliĉe pliiĝis la nombro de la helpantoj, kiuj en 
diversaj landoj prenis sur sin la noblan taskon generi 


novajn esperantistojn. Nia faka organizaĵo aliĝis al la 
tutmonda movado, kaj en ĝia organo «Seksperanto» 
aperis statistikoj, konsiloj, direktivoj, por ekzemple 
kunordigi la laboron de niaj membroj kaj malhelpi, ke 
«naskigistoj» neutile prisemu jam prisemitan 
grundon. 


Ho! Kiel fieraj ni estis pri la rezultato de nia fekunda 
penado. Ĉu vi memoras la atmosferon de amo, kiu en 
tiu epoko penetris en ĉiujn tavolojn de la movado? Vi 
verŝajne ne atentis tiam kelkajn detalojn, sed 
reprenu malnovajn gazetojn kaj rigardu la oficialan 
foton de la kongresoj en Almelo, Opole aŭ Olinda. Ĉu 
vi rimarkas, kiom da kongresaninoj estis gravedaj? 
Dank' al ni! Kaj kvin jarojn poste ĉiuj gazetoj 
emfazis, ke neniam antaŭe oni vidis tiom da 
partoprenantoj en la infana kongreseto, kiom en 
Parizo. Dank' al ni! 


Ni estis sur la ĝusta vojo. Ni sciis, ke ni eltiras la 
Esperantan organizon el ĝia longa stagnado kaj 
baldaŭ atingos la celon, dronigante UNO'n Kaj 
UNESKO'n sub nia nombro. 


Ve! Katastrofo! Same kiel la unua mondmilito estis 
terura bato kontraŭ la ideo pri lingvo internacia, tiel 
mortige trafis nian naskigan agadon diabla 
inventaĵo, kiu antaŭ kelkaj jaroj disvastiĝis tra la 
tutmonda virinaro: la kontraŭkoncipa pilolo! Sencela 
nia klopodado, sensenca nia ĵuro, finita nia agado, 
detruita la kavalirordeno de la naskigistoj. Antaŭ ol 
malaperi, nia organo «Seksperanto» konsilis al siaj 
legantoj aboni la gazeton «Grajnoj en Vento»... 


Kiam la papo Paŭlo la Vla ekmilitis kontraŭ la 
malbeninda pilolo, ni iom esperis, ke ni povos pluigi 


nian agadon almenaŭ en ia katolika medio. 
Bedaŭrinde, kiel ĉiuj inoj, ankaŭ la piulinoj ekamoris 
nur pro la plezuro, ne zorgante plu pri denaskaj 
katolikoj kiel antaŭe. Ni atentigis la prezidanton de 
la Esperanto-movado pri la grave kompromitita 
estonteco de la internacia lingvo. Li tuj anatemis en 
gazetartikoloj kaj en la antaŭparolo de la jarlibro 
tiujn samideaninojn, kiuj uzas la pilolon. Ve! Krom 
kelkaj dankleteroj de pilolfabrikoj pro la senkosta 
reklamo, la sola rezultato estis, ke sensprita 
humuristo nomis nian prezidanton «la papo de 
Esperanto». Fi! 


Tria epizodo: 

KIEL MI FARIĜIS KUNFONDINTO DE UEA 
En la lingvo «Esperanto» 

ni vidas la estontan lingvon 

de la tuta mondo 

(Fundamento de Esperanto, 

Ekzercaro, $ 22) 


lam sidante en la granda salono de la Sentema 
Mimozo, mi trankvile tintigis per la maldekstra mano 
du glacierojn en mia glaso da aperitivo, dum mia 
dekstra mano komforte kuŝis sur la larĝa, gastama 
postaĵo de mia apudulino Tina. Ambaŭ ni observis 
sceneton, kiu okazis en la salono inter ĉina maristo 
kaj la ruĝhara Zora. Uzante miksaĵon el tri piĝinoj kaj 
mime enŝovante per la fingroj imagan manĝaĵon en 
sian ŝmacantan buŝon, li provis komprenigi al ŝi, ke 
li deziras frandi ŝian interfemuraĵon. 


Kiel sperta putino Zora kutime akceptis ĉiajn 
kapricojn de siaj unuhoraj gastoj. Sed ĉifoje ŝi rifuzis 
kontentigi sian voreman klienton pretekste, ke ŝia 
intima karno ne eltenus bastonetojn. Ŝi ja legis, ke 
ĉinoj ĉiam uzas bastonetojn por manĝi... Ekestis 
disputo: Zora obstine skuis la kapon, ne 
komprenante la klarigojn ĵargonitajn de la ĉino. Kaj, 
kiam li prenis ŝian brakon, por treni ŝin en ĉambron, 
ŝi kriĉis kaj baraktis, frakasante du glasojn. Envenis 
mia amiko Ernesto. Ne sciante, pri kio temas, li tuj 
ekkaptis la protestantan [1] ĉinon je la kolumo kaj, 
antaŭ ol mi povis interveni, ĵetis lin eksteren. Poste 
li laŭte deklaris, ke la Sentema Mimozo estas 
bonmora bordelo kaj ke li ne toleras tumulton en sia 
establo. 


Kiam Ernesto sidiĝis apud ni, metante sian mastran 
manon sur la liberan gluteon de Tina, mi klarigis al 
li, ke la ĵusa bedaŭrinda incidento estis denove 
kaŭzita de la lingvaj baroj inter la popoloj. Mi profitis 
la okazon, por prediki la internacian lingvon: 


- Ernesto, pripensu, ke, se Zora kaj la ĉina kliento 
estus parolintaj Esperanton, nun ŝi estus senpene 
gajninta iom pli da mono, kaj via gasto, kontentigite, 
prikantus la agrablaĵojn de la Sentema Mimozo ĝis la 
fundo de Azio. 


Silente Ernesto ŝovis sian ĉapelon malantaŭen, jese 
balancante la kapon, kaj, kiam mi priskribis al li la 
doloron de la juna Zamenhof pro la malpaco reganta 
en Bialistoko inter malsamlingvaj komunumoj, mia 
tono iĝis tiel konvinka, tiel arda, ke la malmolkora 
Ernesto ne povis malhelpi larmon brili ĉe la rando de 
lia maldekstra okulo. La venko estis proksima. 


- Ernesto, organizu Esperanto-kurson en la Sentema 
Mimozo. 


Por montri sian konsenton, la bordelestro mendis 
botelon da ĉampano kaj deklaris, ke tiun vesperon 
mi rajtos ĝui la ĉarmojn de Tina senkoste. 


Du tagojn poste mi komencis instrui la 
pensionaninojn de la Sentema Mimozo. Mi bedaŭras, 
ke la vesperaj gastoj ne povis vidi la grandan 
salonon transformitan ĉiumatene en klasĉambron 
por la deviga kurso. Ankaŭ Ernesto diligente lernis la 
dekses regulojn de la Fundamento. Li ne preterlasis 
unu lecionon, kaj baldaŭ li povis alkroĉi apud sia 
pordo belan kupran ŝildon: «Esperanto parolata». 


La novaĵo diskuris tra la esperantistaj grupoj de la 
bervala regiono, kaj ĉiuj viraj samideanoj volis 
ekkoni la unuan bordelon en la mondo, kie 
prostituitinoj oficiale pepas en la internacia lingvo. 
Multaj neesperantistoj, ne komprenante la signifon 
de la ŝildo, opiniis, ke temas pri nova diboĉa 
specialaĵo de la Sentema Mimozo, kaj eniris, por 
provi ĝin. Tina, Zora, Meta, Kalina kaj ties kunulinoj 
fervore klerigis tiujn gastojn, kaj preskaŭ ĉiuj poste 
decidis lerni Esperanton. 


La entrepreno de Ernesto tiel ekprosperis, ke li 
parolis pri tiu sukceso dum kongreso de bordelestroj 
en Hamburgo. Pluraj kolegoj el Hongkongo, San- 
Francisko, Marsejlo, Rio-de-Ĵanejro kaj aliaj 
havenurboj tuj enkondukis tiun mirindan helpilon en 
siajn voluptovendejojn. Du aŭ tri skribis al Ernesto, 
por peti konsilojn de li. 


Tiam mi antaŭvidis la neceson interligi la verdajn 
malĉastejojn, kaj kun Ernesto mi ellaboris la 
statutojn de nova societo, la Unuiĝo de Esperantistaj 
Amordomoj, mallonge UEA. Nian entreprenon rapide 
kronis granda sukceso, pruvo, ke ni plenumis urĝan 
bezonon de la homaro. Ĝis nun la kompatindaj 
vojaĝantoj, maristoj, komercistoj, misiistoj, 
kongresanoj, aviadistoj, ĵurnalistoj, kiuj migras tra la 
mondo, devis kontentiĝi per hazardaj renkontoj, 
fordoni sin al malnoblaj ĉiesulinoj, kiuj senhonte 
ekspluatis ilin, blinde fidi fremdajn konsilojn aŭ 
stultajn kutimojn kaj tial ofte trafi fiaskon, kiel la 
ĉino en la komenco de mia rakonto. 


Poste la translima amorvivo estis pleje faciligata 
dank' al UEA. En niaj jarlibroj estis troveblaj la 
adresoj de 123 esperantistaj amordomoj en 17 
diversaj landoj. Ĉe ĉiu adreso estis menciitaj la 
prezoj kaj la specialaĵoj (la t. n. fikfakoj) de la 
deĵorantinoj. Niaj domoj estis malfermitaj al ĉiuj, sed 
la UEA-membrokarto rajtigis postuli 3090an rabaton. 
Por akiri tiun privilegion, ĉiam pli da viroj aliĝis al 
UEA. 


Ankaŭ grandan servon faris UEA al la Esperanto- 
movado. Ĝi zorgis ekzemple pri la amuza parto de la 
internaciaj kongresoj. Du aŭ tri bordelestroj de la 
koncerna lando estis ĉiujare komisiataj delegi al la 
kongreso difinitan kvanton da putinoj, kiuj sperte 
flegis la distradon de senokupaj fraŭloj aŭ de aliaj 
kompatindaj soluloj. Ĉu vi rimarkis lastan jaron, ke 
multe pli da viroj ol kutime ĉeestis la universalan 
kongreson? Kaj ke, dum nur virinoj preĝis ĉe la 
internaciaj Diservoj (kun prediko en Esperanto), la 
viroj ĝenerale preferis promeni en la ombraj parkoj 
aŭ simple ripozi en siaj hotelĉambroj? La 


statistikistoj atribuas tiun fenomenon al la 20 90a 
dumkongresa rabato, kiu aldoniĝis al la kutima 30 
9oa rabato. 


Kaj kion diri pri la helpo donita al multaj lernintinoj, 
kiuj antaŭe ne sciis, kiel uzi siajn lingvajn konojn 
post la kurso? Nun ili povis konfidi sian sorton al nia 
societo, kaj, post vojaĝo al Libano aŭ al Sud- 
Ameriko, ni disponigis al ili loĝon, nutron, monon kaj 
idealan okupiĝon je la servo de la homaro. Tio estas 
ja pli alloga ol leki malnovajn poŝtmarkojn, por glui 
ilin en polva albumo. 


Nia UEA do floradis plu, kiam unuavide negrava 
incidento skuis la fundamenton de nia organizo kaj 
trudis al ni kelkajn reformojn de la statutoj. lun 
posttagmezon de majo tuta grupo da usonaj maristoj 
elŝipiĝis en Roterdamo. Post la vizito de pluraj 
drinkejoj, ili hazarde preterpasis konstruaĵon 
portantan nian siglon. Pensante, ke tiu domo estas 
nova amuzejo ankoraŭ ne menciita en la lasta 
jarlibro, ili tuj eniris kaj, prezentante siajn UEA- 
kartojn, postulis viskion kaj plezurdonantinojn je 30 
90a rabato. Kiam oni rifuzis tion al ili, ili ekkondutis 
skandale, blekante, ke ili plendos ĉe la Centra 
Oficejo de UEA en Bervalo pro tiu fia trompaĵo. 
Poste, serĉante en la ĉambroj iel uzeblajn inojn, ili 
fine trovis novan junan tajpistinon, kiun ili perfortis 
sur ŝia labortablo, tiel difektante preskaŭ tute novan 
skribmaŝinon. 


Tiu konsterna okazaĵo subite montris, ke ni ne sufiĉe 
atente elektis la nomon de nia societo. Ekzistis du 
UEA-oj: unu vegetanta en Roterdamo kaj unu 
prosperanta en Bervalo. Ĉar la alia, malgraŭ sia 
malgraveco, estis fondita antaŭ nia, ni grandanime 


rezignis la arbitracion de la Internacia Kortumo en 
Hago. Tiu roterdama UEA cetere ne povas konkurenci 
kun ni, ĉar ĝi okupiĝas nur pri la neŭtralaj (?) 
bezonoj de la homaro. 


Nia honeste akirita fortuno ebligis al ni preni sur nin 
ĉiujn elspezojn. Ni aĉetis al la tajpistino novan 
verdan uniforman kalsoneton, al UEA novan 
skribmaŝinon kun supersignoj, kaj la enirejon de la 
Sentema Mimozo nun ornamas novaj neonlumigitaj 
literoj, kiuj anstataŭas la iaman siglon. Efektive ni 
deklaris al nia notario, ke, por eviti ĉian 
miskomprenon, nia societo de nun nomiĝas 
«Senpena Amorado Tutmonda». 


Kvara epizodo: 

KIEL MI SAVIS LA FUNDAMENTON 
Ho, Dio! Kion vi faras! 

Ha, kiel bele! 

Nu, iru pli rapide! 

(Fundamento de Esperanto, 
Ekzercaro, $ 26) 


Reveninte de vespermanĝo en mia kutima 
restoracio, mi liberiĝis de mia kravato, surmetis 
miajn pantoflojn, mian negliĝon, kaj, komforte 
enprofundiĝinte en mian fraŭlan fotelon, mi preparis 
min apud cigarkesto kaj glaseto da konjako al la 
legado de la «Revuo Esperanto» ĵus trovita en mia 
leterskatolo. 


Deŝirinte la banderolon, mi malfaldis la gazeton kaj 
tuj eksaltis, vidante la titolon de la ĉefartikolo: 
Novoze perspektivi por Esperanto. Diablo! Du 
preseraroj samtempe! La plua legado perpleksigis 
min: «Karoze lektori, mu esper, ke vu nee 
mekontente de nostre novoze Esperanto...» 


Mi frotis miajn okulojn. Mi kontrolis la enhavon de la 
botelo. Ĝi entenis vere bonan VSOP-konjakon. Same 
mia cigaro konsistis el havana tabako kaj ne el 
haŝiŝo. Dumtage mi ne trinkis pli ol kutime. Kion do 
signifas tiu ŝerco? Mi ekridis. Jes ja. Kial do mi ne 
pensis pli frue pri tio? Kompreneble mi ricevis 
foliaĉon de idista, okcidentalista aŭ alia 
novprojektista sekto. Mi kaptis la banderolon el la 
paperkorbo. Ĝi estis la normala banderolo de la 
«Revuo Esperanto». Nur la subtitolo de la gazeto iom 
ŝanĝiĝis: «Oficialoze organo de la Esperanto- 
movado». 


Mi verŝajne haluciniĝas. Mi pinĉis mian femuron kaj 
perceptis doloreton. Tiun tagon en mia ministeria 
oficejo mi solvis tri krucvortenigmojn anstataŭ du, 
kiel kutime, sed ĉu tiu kroma streĉo de la cerbo 
povus kaŭzi deliran vizion? Mi ekstaris kaj paŝadis 
tra mia ĉambro, provante klarigi tiun 
ekstravagancan fenomenon. Ne, tio ne estas ebla. 
Jes, tio estis ebla. Mi reprenis la gazeton, kaj mi 
povis konstati, ke de la unua ĝis la lasta paĝo ĝi 
estis tute redaktita en tiu nova, pardonu, «novoze» 
Esperanto. 


Mi dediĉis mian atenton al la studado de la 
ĉefartikolo. Pro la tuja komprenebleco 
(«instantanoze kompreivacion») de la lingvo mi 
eksciis kun mirkonsterno, ke la redaktoro predikas al 


la samideanaro forlasi sian tro striktan interpreton 

de la Fundamento kaj alpreni ĉiujn uzeblajn ecojn de 
Adjuvanto, Neo, Veltparl, Ido, Solresol, Volapuk, ktp, 
por formi «harmonioze lingwo». Tiel revenus al ni la 
perditaj ŝafoj, kaj nia granda internacilingva familio 
povus konduki nian aferon al la fina venko. 


Tion skribis la ĉefredaktoro Emilo Pangloso! 
Pangloso, la nefleksebla puristo! Pangloso, kiu 
malcedeme kontraŭbatalis ĉiun neologismon! 
Pangloso, al kiu oni tiel ofte riproĉis lian rigidan 
tradiciismon! Li konsideris Esperanton kiel sian 
propraĵon kaj defendis ĝin kiel tigrino eĉ kontraŭ la 
plej eminenta; decidoj de la Akademio. 


Emilo Pangloso ĉeestis kunvenon de nia klubo antaŭ 
kvar semajnoj, kaj li ne faris la plej etan aludon pri 
tiu lingva revolucio. Pro la malfrua horo mi ne povis 
telefoni al aliaj samideanoj, kaj mi enlitiĝis kun 
amareco en la buŝo kaj en la koro. Mia dormo estis 
perturbita de teruraj sonĝoj: Pangloso kaj Beaufront 
sarabandis kiel diabloj ĉirkaŭ ŝtiparo, sur kies flamoj 
mi tordiĝis. Ili blekaĉis al mi: «Vu e frenezoze - Vu e 
idiotoze - Merdoze fekator...» 


La sekvantan matenon mi decidis tuj klarigi la 
aferon. Mi telefonis al mia oficejestro, ke mi suferas 
gravan konstipon. Kaj, foroferante miajn ministeriajn 
krucvortenigmojn, mi ekgalopis al la redaktejo de la 
«Revuo Esperanto». Mi trafis la sekretariinon ĉe 
diligenta manikurado. Vidante min impeti al la 
oficejo de Emilo Pangloso, ŝi kriis, ke la ĉefredaktora 
moŝto malpermesis, ke oni iel ajn ĝenu lin. Li ĝuste 
nun estas klinita super grava problemo. 


Mi kolere repuŝis la cerberinon kaj konsilis al ŝi zorgi 
pri siaj ungoj kaj ne pri miaj aferoj. Mi frapis al la 
pordo kaj tuj eniris en la plejsanktejon de la «Revuo 
Esperanto». Pangloso efektive kliniĝis, ĉar mi unue 
nur vidis la glatan, brilan kupolon de lia intelektula 
kranio. Li abrupte rektiĝis, kaj mi malkovris, ke la 
«grava problemo» kuŝanta sur la skribotablo 
posedas du belegajn virinajn femurojn nudigitajn ĝis 
la umbiliko. La «grava problemo», eligante 
timkrieton [2], saltis sur la plankon, malkuspis sian 
jupon, frapete reordigis siajn nigrajn buklojn kaj 
eliris el la oficejo kun mieno de ofendita reĝino. 
Pangloso vokis: «Alina, Alina!», sed ŝi, ne atentante 
lin, klakfermis la pordon. Tiam li turnis sin al mi kaj 
siblis: 


- Ko vu faris? Ha! Mizerabloze... 


- Silentu, sinjoro Pangloso. Nun diru al mi en sana 
Esperanto, kion signifas tiu ĉifonaĉo, kiun vi aŭdacas 
plu nomi «Revuo Esperanto». 


Mi minace svingis sub lia nazo la lastan numeron de 
la «oficialoze organo». Li provis defendi sin: 


- Ko vu vol? Proponer a mi denove porkoze artikoli? 


Mi kaptis la maljunulon je la ŝultroj, skuis lin kiel 
kokosujon, faligis lin en lian redaktoran fotelon kaj 
tiel skoldis lin, ke li ekploris kiel sesjarulo. Mi prenis 
de sur lia skribotablo kalsonforman, paŝtelbluan 
araneaĵon forlasitan de Alina kaj ĵetis ĝin al 
Pangloso. 


- Avĉjo, purigu vian nazon, fermu vian pantalon- 
fendon, ĉesu ĝemi kaj priskribu al mi, ne en via 
karnavala ĵargono, sed en klasika Esperanto, la 


moskiton, kiu infektis vin je via frenezeco. Nu, Emilo, 
ek! 


Per mallaŭta, unutona voĉo li komencis sian 
konfeson. Alina aperis en la redaktejo antaŭ du 
monatoj. 


- Jes, samideano, kiel anĝelo el la ĉielo. 


Kaj Emilo Pangloso, la maljuna fraŭlo, kiu ĝis nun 
interesiĝis nek pri anĝeloj nek pri virinoj, enamiĝis al 
ŝi kun gimnaziana fervoro. 


- Ha! Se vi konus ŝin. Ŝi estas ne nur belega, sed tiel 
inteligenta! Ŝi sugestis al mi ekzemple kelkajn 
ŝanĝetojn en la internacia lingvo, kiuj estas veraj 
geniaĵoj. Zamenhof mem ne pensis pri tiaj mirindaj 
subtilaj ebloj. Ha! Alina, Alina, diino de la gramatika 
arto! 


- Pangloso, ĉu vi nun furzas sur la Fundamenton? Via 
Alina ne estas nia Akademio. Kion diros la prezidanto 
de la Akademio pri via fuŝaĵo? Pri via misuzo de la 
«Revuo Esperanto?» 


- Antaŭ kelkaj tagoj la prezidanto de la Akademio 
telefonis al mi, ke li samopinias kiel mi pri la 
ŝanĝetoj... 


- Neeble! Mi tuj vizitos lin. Mi esperas, ke intertempe 
la koleranta verda popolo ne forbruligos vian fetoran 
perfidulejon. 


Mi reŝraŭbis mian ĉapelon sur la kapon kaj, antaŭ ol 
foriri, rikanis al la deprimegita ĉefredaktora moŝto: 
«Kretenoze skribaĉator!» 


Je apenaŭ unu mejlo de la redaktejo la impona 
silueto de la Akademio kvietigis min per sia nura 
trankviliga klasika arĥitekturo. Malantaŭ la sveltaj 
kolonoj, en la fortikaj brakoj de la favoraj kariatidoj, 
sub la fiera frontona surskribo UNU POPOLO UNU 
LINGVO nia Esperanto povas ripozi en paco: okazos 
nenio al ĝi. Ha! La Akademiestro gaje ridos, kiam mi 
rakontos al li la bubaĵon de nia kaduka Pangloso. Oni 
nomumos novan redaktoron, kaj tiu unu numero de 
la «Revuo Esperanto» restos en nia longa historio 
kiel Ŝerco enscenigita de Raymond Schwartz. 


Maljuna Akademia pedelo, kiun Zamenhof hop- 
hopigis sur siaj genuoj dum la Bulonja Kongreso, 
rememorigis al mi la etaĝon kaj la koridoron, en kiu 
situas la estra oficejo. 


- Turnu vin al lia sekretariino. 


La sekretariino eble necesejumis, ĉar la 
antaŭĉambro estis malplena. La pordo al la estrejo 
estis nur duonfermita, kaj tra la duonmalfermiteco 
virina ridkluko [3] tiklis mian orelon kaj mian 
scivolecon. Mia okulo alŝteliĝis, kaj post dusekunda 
blindumo mi vidis jenon: Alina, jes, Alina, la diino de 
la Gramatiko, sidis sur la skribotablo de s-ro prof-ro 
d-ro Lavojo, kies skarlata vizaĝo evidentigis tujan 
apopleksion. Ŝi petole taŭzis lian barbon kaj 
malkombis liajn sep harojn. 


- Nu, dikoze akademikator, ko vu dira vostre 
amoroze Alina? 


- Ha! Alina, mia pupeto, mia muzo, mia amatino, vi 
estas bela... 


- Beloze! 


- Jes, beloze. Vu e beloze. 


Ĉu vi aŭdis? «Vu e beloze» el la buŝo de la superega 
gardanto de la Fundamento! Sub la sankta tegmento 
de la templo konsekrita al la Dekses Reguloj! 


Konfuzegite, mi ne volis aŭdi pliajn sakrilegiajn 
balbutaĵojn de la kompatinda s-ro prof-ro d-ro 
Lavojo, kaj mi forkuris el la Akademio antaŭ la 
mirantaj okuloj de la barba bulonja bebo. 


Sur la kontraŭa trotuaro la drinkejo «Al la fratoj» 
gastame akceptis min. Mi englutis tri glasetojn da 
mirabelbrando kaj baldaŭ sentis miajn ideojn 
reordiĝi. Kvazaŭ prusa stabestro, mi preparis 
kontraŭatakon. Unue mi neutraligu niajn ekcedantajn 
aŭtoritatojn. Tial mi telefonis al mia amiko Ernesto, 
la bordelestro de la Haven-strato, ke li tuj taĉmentu 
siajn plej taŭgajn spertulinojn al Pangloso kaj Lavojo. 
Kiam la bezonoj de la maljunaj glandoj estos 
satigitaj, la kadukuloj ne pensos plu pri Alina. 


Pri Alina mi estis cerbumanta ĉe sepa glaso da 
mirabelbrando, kiam mi vidis ŝin tra la vitro eltroti el 
la Akademio. Mi rapide pagis kaj eksekvis ŝin. Ni ne 
paŝis longe unu post la alia, ĉar ŝi baldaŭ malaperis 
en domon, apud kies pordo pompis aroganta ŝildo en 
franca kaj angla lingvoj: «Eŭropa Centro de 
Dulingvismo». 


Lumo heligis mian cerbon. Per la barbo de l' Majstro! 
Kial mi ne pensis pli frue pri tio? Alina estas tute 
simple agentino de la malamiko. Timante la venkon 
de Esperanto, la dulingvistoj sendis ŝin al ni kiel 
vermon en maturan kamemberton. «Kie diablo ne 
povas, tien virinon li ŝovas». «Virina rideto pli kaptas 


ol reto». Kaj Alina ne kontentiĝis per nura rideto, por 
enfaligi niajn eminentulojn en sian reton. Ha! Per la 
ĝartero de Mata Hari! Mi tuj koncentru ĉiujn miajn 
fortojn kontraŭ tiu danĝera demoralizantino. Mi 
pacience sieĝis la fortikaĵon de l' Dulingvismo, 
malantaŭ kies murego Alina verŝajne raportis al siaj 
ĉefoj pri sia kampanjo, eble ricevis ordenon pro siaj 
sukcesoj. Mi paŝis kaj paŝadis, remaĉante mian 
venĝemon kaj preparante kontraŭ ŝi mian sekretan 
planon N” 17. [4] Vi eble miros, eksciante, ke tiu 
plano N” 17 ebligas al mi post fulma flirto forkaperi 
iun ajn inon en mian liton. Tiu sorto atendis Alinan je 
ŝia eliro el la Dulingvismejo. Kaj mia atako estis des 
pli facila, ke ŝin eĉ ne ŝirmis la eta pudendujo 
forgesita ĉe Pangloso. 


Post dudek minutoj, en mia fraŭla loĝejo, dum mi 
trankvile malplenigis glason da konjako, Alina 
alproksimiĝis al mia fotelo, opiniante, ke ŝi povos 
imponi ankaŭ al mi per sia nuda pufa postaĵo. 

- Nu, vue amorozo? Vu... 


Mi interrompis ŝin per subita draŝado de la delikata 
sidvanga haŭto: klak klak! Si malfermegis la okulojn: 


- Ko vu far? 

- Diru: kion vi faras? Klak klak! 
Ŝi plorsingultis: 

- Kion vi faras? 


- Mi instruas al vi klasikan Esperanton laŭ privilegia 
vojo. 


- Privilegia? Vu e brutaloze... 
Klak klak! 

- Diru: vi estas brutala. 

- Aj aj! Vi estas brutala. 


Post la efektivigo de la plano N” 17 mi aplikis la 
planon N” 4, kiu preskribas pli humanan traktadon de 
la konkerita virino. Improvizitan verpermanĝon 
sekvis agrabla nokto, dum kiu mi milde riproĉis al la 
agentino ŝian detruan laboron, samtempe 
revenigante ŝin sur la veran vojon de la Fundamento 
per intensa Ĉe-kurso reviziita kaj kompletigita: 


- Kio estas tio? 

- Tio estas mia dekstra mamo. 

- Ĉu tio estas la vosto de la kato? 

- Ne, kata vosto ne estas tiel rigida. 
ktp. ktp. 


Alina estis diligenta lernantino, Kaj plurfoje en la 
nokto ŝi onomatopeis sian ĝuon en plej pura 
Esperanto. [5] 


Post la matenmanĝo Alina, agrafante sian 
mamzonon, promesis al mi baldaŭ reveni al mia 
privata perfektiga kurso kaj kontraŭstari al la 
malbona influo de la dulingvistoj. Ŝi balbutis inter du 
kisoj: 


- Karulo mia, mi ne povas kompreni, kiel ili envulte 
trudis al mi tiel fian manovron kontraŭ la internacia 


lingvo. Nun mi batalos por la bona kaŭzo. 


Dek tagojn poste, en mia ministeria oficejo, mi sciis, 
ke mia venko estas definitiva, kiam mi legis en 
«Heroldo de Bervalo» jenan gravan novaĵon: «La 
Eŭropa Centro de Dulingvismo rekomendas al ĉiuj 
registaroj la alprenon de Esperanto». 


Kun malpeziga elspiro mi transiris al la paĝo 7, kie 
atendis min la unua krucvortenigmo de la tago, kaj 
mi murmuris, suĉante mian krajonon: 


- Alina, bravoze Alina. 

Kvina epizodo: 

KIEL MI ORGANIZIS SEKSATENCON 
POR LA PROPAGANDO DE ESPERANTO 
Mia onklino estas bona virino 
(Fundamento de Esperanto, 
Ekzercaro, $ 33) 


Dum la Kongreso en Vieno la tiea ŝtatestro alparolis 
la ĉeestantojn en Esperanto. Neniu nacia gazetara 
agentejo menciis tiun gravegan, distrumpetindan 
sciigon. Aĉa, misa, fuŝa propagando! Jes ja, mi scias, 
«kritiki estas facile, fari malfacile». Ni bezonus 
kelkajn milionojn da steloj, por aperigi anoncojn en 
la gazetoj. Bedaŭrinde milionojn ni ne posedas. Kion 
fari, por ke ĵurnalistoj interesiĝu pri Esperanto? 


La redakcioj ĝenerale kalkulas kun la gusto, pli ofte 
kun la malnoblaj instinktoj de la legantaro al sango 


kaj sekso. Ankaŭ la «Lumturo de Bervalo» aŭ la 
«Bervalaj Vesperaj Novaĵoj» konstante frapas la 
okulojn kaj la cerbojn per grandliteraj titoloj: 


- VIDVO STRANGOLIS BOPATRINON PER TIES 
KORSETLACOJ 


- EKSKLUZIVAJ RIVELOJ PRI LA «NOKTOFESTOJ» DE LA 
BARONINO 


- ŜI TRATRANĈIS LA GORGON DE LA MALFIDELULO 


(«Sur nia foto vi vidas grandan sangomakulon meze 
de la lito de la murdinta sakristianino») 


Ha! La ĉielo volu, ke, ankaŭ al Esperanto la 
gazetistoj iafoje dediĉu tiom da tipografia lukso! La 
bezono de sensaciaj artikoloj kompreneble ne 
rajtigas la samideanojn tro ofte buĉi prezidanton aŭ 
sekretarion de esperantista grupo, eĉ se kelkaj estas 
jam kadukaj kaj facile anstataŭigeblaj. Ne, ne, al tio 
ni ne strebu. «Ne al glavo sangon soifanta...» 


Remaĉante tiujn grizajn ideojn pri la malfacileco ĝui 
la favorojn de la gazetaro, mi eltrovis skandaleton 
danĝeran por neniu, sed taŭgan por allogi 
ĵurnalistojn. Mi rakontos ĝin al vi. Se vi volos mem 
provi ĝin en via urbo, mia sperto certe helpos vin 
plenumi ĝin pli sukcese ol mi. 


Se vi jam vizitis nian urbon, vi eble konas la 
Esperantistan Bervalan Librejon ĉe la angulo de la 
Marjorie-Boulton-strato kaj de la Jean-Forge-strato, 
malantaŭ la katedralo Sankta Netuŝebleco. Ĉar la 
esperantistoj ne estas legema popolo, la 
Esperantista Bervala Librejo ne aspektas tre pompa 
en tiu malriĉa kvartalo, sed la estrino, s-ino Flora, 


estas bela, ĉarma, klera, serioza 30-jarulino. La 
kompatinda s-ino Flora ne povis antaŭscii, ke ŝi 
ludos gravan rolon en mia propaganda projekto. 


Se oni pagas multekostan anoncon tekstantan 
ekzemple: 


VIZITU LA ESPERANTISTAN BERVALAN LIBREJON 


neniu atentas ĝin. Male, se oni telefonas al 
reporteroj: «Tuj venu al la Esperantista Bervala 
Librejo. Ĝia estrino estis ĵus perfortita de kliento», 
ĉiuj algalopas kun pretaj notlibroj kaj kodakoj, kaj, 
jam en la vesperaj eldonoj de la lokaj gazetoj, oni 
havas senkostajn propagandajn artikolojn: 


SEKSATENCO EN LA ESPERANTISTA BERVALA LIBREJO 


«Fian agon faris nekonata junulo al nia samurbanino 
s-ino Flora, direktorino de la fama Esperantista 
Bervala Librejo, kiu dediĉis sian vivon al la 
disvastigo de la mirinda internacia lingvo 
Esperanto...» 


(«Sur nia foto s-ino Flora, kun ŝirita korsaĵo)» 


Mi petas vin, ne rapidu rimarkigi al mi, ke 
seksatenco estas preskau tiel grava krimo, kiel 
murdo. Unue lasu min klarigi mian planon: 


A) s-ino Flora ne estu perfortita, sed nur 
ekperfortata. [6] 


B) s-ino Flora konas min, ĉar mi estas bona kliento 
de la Esperantista Bervala Librejo. Mi do elektu 
fremdan ekperfortonton. 


C) Ĉe la pseŭdokrimo mi aperu nur kvazaŭ hazarda 
atestanto, kiu savos la preskaŭan viktimon, lasos al 
la atencinto sufiĉe da tempo por forkuri, telefonos al 
la polico kaj tamtame alvokos intervjuistojn de la 
gazetaro kaj de la televido. Se iu vera kliento 
envenus, tio ne ĝenus. Male. Estus du atestantoj. 
Sed, kiel vi ja scias, la esperantistoj ne estas legema 
popolo... 


La plej malfacila ero de la plano restis la punkto B). 
Sed mi estis sufiĉe bonŝanca, ĉar ĝuste tiam min 
vizitis Joĉjo, juna samideano el Borlando, kiu intencis 
loĝi ĉe mi dum kelkaj tagoj. La afero entuziasmigis 
Joĉjon, li deklaris sin preta partopreni en la 
propaganda seksatenco, kaj post studado de ĉiuj 
detaloj ni ekagis. 


La 7an de junio je la 10a Joĉjo eniris en la librejon. 
Sur la trotuaro, apud la katedralo, mi atendis, ke la 
viktimo krios, por interveni. Mi ne povis konjekti, ke 
sablero paralizos la zorge ŝmiritan radetaron de nia 
plano. 


Kiel mi poste eksciis de Joĉjo, la «sablero» pezis 230 
funtojn kaj estis la 56-jara onklino de s-ino Flora. Ŝi 
provizore deĵoris en la librejo anstataŭ la malsaneta 
nevino. Vidante la diklipan rideton, ombratan de 
nigraj lipharoj, kaj la afablan strabadon de la 
grasulino, Joĉjo opiniis, ke mia priskribo de s-ino 
Flora ne tute kongruas kun la realaĵo. Sed ne estis 
tempo por senutila cerbumado. Unue la plano. Kaj 
konforme al la direktivo Joĉjo demandis: 


- Sinjorino, ĉu vi povus montri al mi la Fundamenton? 


La imponega karna turo malrapide pivotis kaj klinis 
sin super amason da polvaj broŝuroj. Joĉjo fermis la 
okulojn antaŭ la amplekso de la atakendaĵo. Sed, 
murmurante: «Antaŭen! Por Esperanto!», li laŭplane 
metis la dekstran manon sur la vastan postaĵon kaj 
liberigis per la maldekstra mano sian atakilon. Jam 
de multaj jaroj la onklino ne sentis tiel agrabian 
viran tuŝon. Interrompante la serĉadon al la 
Fundamento, ŝi turnis sian duoblan, dubeman 
rigardon al la juna kliento. Jes, evidente ŝin li avidas. 
Ŝin! Zamenhof diris en sia Proverbaro: «Okazon 
kaptu ĉe l' kapo, ĉar la vosto estas glita». Ŝi do 
abrupte kaptis la kapon kaj malaperigis la viran 
buŝon sub siajn lipharojn. Poste ŝi apogis sin dorse 
al la vendotablo kaj suprenlevis la jupojn kun invita 
mieno. 


La eksmoda tolaĵo kaj la kotonaj ŝtrumpoj pene 
retenantaj la tremetadon de la femura gelatenaĵo 
igis Joĉjon pensi, ke eĉ por Esperanto sinofero iafoje 
estas troa, kaj li ŝtele rigardis al la pordo, 
indignante, ke la esperantistoj vere ne estas legema 
popolo. Per unu okulo la onklino observis lian kapon, 
dum la alia okulo konstatis heziton ankaŭ en la glita 
parto menciita de la proverbo. 


Per kubuto ŝi forbalais de la vendotablo stakon da 
libroj ĵus liveritaj de UEA, [7] kaj, ne atentante la 
averton de Zamenhof, ŝi kaptis la okazon ĉe l' vosto, 
opiniante ĝuste ties glitecon oportuna. Malgraŭ la 
baraktoj de Joĉjo, la potenca onklino renversis lin sur 
la vendotablon, translevis siajn 230 funtojn al lia 
nivelo kaj zorgis per helpa mano pri sukcesa kluĉo en 
la labirinto de la subjuparo. 


Dume, malpacience paŝante kaj repaŝante malantaŭ 
la Sankta Netuŝebleco, mi atendis virinan krion, por 
ludi mian rolon de atestanto. Je la 10a kaj kvarono 
mi decidis interveni, kaj, estinginte mian cigaredon, 
mi transiris la straton kaj puŝis la pordon de la 
librejo. 


Antaŭ la neatendita spektaklo mi restis sur la sojlo 
kun la klinko en la mano kaj kun konsterno en la 
okuloj. Komence mi ne vidis Joĉjon. La tutan butikon 
plenigis blanka, giganta, minaca, grasa paro da 
gluteegoj, kiuj ondadis super la vendotabio. El sub 
tiu monto da skuiĝanta karno apenaŭ elvidiĝis la 
kruroj de la perfortata junulo, implikitaj ĉe la 
maleoloj de lia mallevita pantalono kaj kunpremitaj 
sub kolosa pista, muela movado. 


Kiam la monstra karakolantino komencis plengorĝe 
heni kaj ululi, mi fermis la pordon kaj reiris hejmen 
ridante, ridegante, tenante mian ventron per ambaŭ 
manoj, perdante la spiron pro gajegeco kaj 
balbutante al ĉiuj mirantaj pasantoj, ke ili lernu la 
internacian lingvon, fonton de feliĉo. 


Vespere Joĉjo prenis sian valizon, insultante min kaj 
ĵurante, ke li neniam revenos al Bervalo. 


Dum la sekvantaj semajnoj, kun esperantistaj 
esperantaj sentoj, la onklino de s-ino Flora ofte 
anstataŭis sian nevinon en la librejo, kaj ŝi certe 
rakontis sian travivaĵon al samaĝaj amikinoj («Mi 
konfidas tion al vi, sed gardu la sekreton»), ĉar de 
tiu tempo tri kvaronoj de nia esperantista grupo 
konsistas el maljunaj fraŭlinoj. 


Sesa epizodo: 


KIEL LA LABORO DE ETERNE SOIFANTA KOLEGARO 
DISSALTIGIS, 


PER SANKTA HARMONIO DIVIDITA DE LOKO AL LOKO, 
LA OBSTINAJN BAROJN FORTE STARANTAJN 


INTER LA DILIGENTE MILITANTA FAMILIO DE LA 
ESPERANTOJ 


Kia ĝoja festo! 
(Fundamento de Esperanto, Ekzercaro, $ 10) 


«La estonto estas nia» nomiĝis la nord-bervala 
Esperanto-klubo. En la sudo de la urbo kunvenis la 
membroj de la grupo «Esperanto venkos». 


La suduloj organizis letervesperojn, observis la 
«Semajnon de Amikeco», poŝtkarte salutis ekzotikajn 
samideanojn, diligente kolektis poŝtmarkojn kaj 
regule dormetis dum la rerefoja projekciado de 
diapozitivoj pri la antaŭlasta kongreso. 


Kaj kion faris la norduloj dum siaj kunvenoj, antaŭ ol 
disiĝi post kantado de la himno? Ĝuste la samoni: ili 
poŝtkartumis, diapozitivumis kaj salivumis pri gravaj 
problemoj: Ĉu la kunvenoj okazu marde aŭ 
vendrede? Ĉu oni ne antaŭvidu modifon de la kluba 
statuto? Ĉu la kotizo estu 110 aŭ 120 steloj? Ktp. 


Do unuavide regis perfekta harmonio inter «La 
estonto estas nia» kaj «Esperanto venkos». Ho ve! 
Ŝajno trompas. Se la norduloj kaj la suduloj flegis 
plej amikajn leterajn rilatojn kun esperantistoj 
loĝantaj en Zululando aŭ Kamĉatko, male ambaŭ 
grupoj nutris jam de pluraj jardekoj reciprokan 
malamon. Kapuletoj kaj Montaguoj de Bervalo! Tiu 


bedaŭrinda antipatio havis ja almenaŭ la avantaĝon 
ebligi viglan konversacion dum la kunvenoj, antaŭ aŭ 
post la diapozitivtimado: « - tiuj fiaj reformistoj - ili 
nur krokodilas - ili forte inklinas maldekstren - ili 
uzas -io anstatau - ujo - ili aplombe disdonis siajn 
fuŝajn Esperanto-propagandilojn en nia kvartalo - ilia 
biblioteko estas plena de pornografio...» 


Estas ofte malfacile retrovi la originon de tia 
pramalamo. Oni klaĉis, ke antaŭ la unua mondmilito 
iu fraŭlino Ida el Nord-Bervalo estis la amatino de 
Beaufront, kiu pruntis aŭ, pli precize, luigis ŝin al 
Couturat kaj al aliaj membroj de la Delegitaro. [8] 
Aliaj rememorigis onin pri malĉasta petolulo el Sud- 
Bervalo, kiu dum la Antverpena Kongreso en 1911 
publike pinĉis la postaĵon de la edzino de la 
vicprezidanto de la Akademio. [9] 


Kiel Kapuletoj kaj Montaguoj havis siajn Romeon kaj 
Julietan, tiel niaj norduloj kaj suduloj havis du 
bervalanojn, kiujn ligis ne amo, sed profunda 
amikeco: Krukon kaj min. Kruko estis ano de «La 
estonto estas nia»; mi loĝis en la havenkvartalo kaj 
apartenis do al «Esperanto venkos». Ĉiufoje, kiam ni 
renkontis nin, ni bedaŭris la malvastan spiriton de 
niaj malsamideaj samideanoj, kiu bremsis ĉian 
propagandon kaj vere ne helpis prezenti Esperanton 
kiel idealan komprenilon. Tial, por konsoliĝi pri tiel 
stulta konduto, ni aliris al la plej proksima drinkejo. 
Tie, sidante antaŭ botelo da boĵoleza vino, ni gape 
observis kaj laŭte priskribis la ĉarmojn de la 
preterpasantaj belulinoj. 


Okazaĵo tamen ege konfuzis nian optimismon kaj eĉ 
ekscitis nian koleron. Se la stulteco ne nur ĝenas, 
sed plie kontraŭas la disvastigon de Esperanto, ĝi 


estas nepardoninda kaj senkompate ekstermenda. 
Tio, kio tiel malkvietigis niajn animojn, estis jeno: la 
urbestraro de Bervalo, baptonte placon en nova 
kvartalo situanta okcidente de la urbo, petis niajn 
grupojn doni al tiu placo nomon, kiu eternigos la 
internacian lingvon. La norduloj proponis 
«Esperanto-placo»'n. La suduloj kompreneble 
malaprobis tiun elekton kaj preferis «Zamenhof- 
placo»'n. Ekestis nova temo en la klubaj 
konversacioj. Fine freŝa fojno maĉota de la nordaj 
kaj sudaj azenoj! Unuj blekis: «Tiuj idiotoj ne 
rimarkis, ke pri Esperanto aŭdis jam multaj homoj, 
kiuj tute ne konas Zamenhof». La aliaj malbenis la 
kretenojn, kiuj ne kapablas kompreni, ke la vorto 
Esperanto ĝenerale elvokas ian religian sekton. 


La azenoj maĉis, maĉadis, iais, hufbatis la 
malamikon. La skandalo kulminis, kiam la sekretario 
de la norduloj, renkontante la kasistinon de la 
suduloj, insulte nomis ŝin «Zamenhof-kaprino». Ŝi 
rebatis: «Esperanto-ŝafo!» kaj rompis sur lian dorson 
blankan ombrelon ornamitan per verdaj steletoj, 
raran objekton, kiu beligis jam multajn internaciajn 
kongresojn. 


Post kvar monatoj la urbestraro de Bervalo perdis la 
paciencon kaj oficiale informis la samideanajn 
moŝtojn, ke la nova placo nomiĝos «Konkordo- 
placo». 


Tiu morala vangofrapo tiel ĉagrenis Krukon kaj min, 
ke ni tuj decidis ripari la damaĝegon. Ambaŭ. Solaj. 
Spite al la diapozitivumuloj! 


Kruko havis fantazion. Mi posedis monon ĵus 
hereditan de onklino. Ni petis de la urbestraro la 


patronadon de publika necesejo konstruota sur la 
Konkordo-placo. Nia plano estis akceptita. Por savi 
almenaŭ minimumon da savindaĵo, ni decidis, ke en 
la ses ĉeloj de la fekejo, verde farbota, pendu 
emajlaj ŝildoj kun uzmaniero redaktita en Esperanto, 
kaj ke granda, neonlumigita verda stelo kronu tiun 
pacan rifuĝejon. Ĉiutage ni observadis la konstruon 
de nia propaganda necesejo, kaj Kruko iam flustris al 
mi kun stranga palpebrumo: «Mi rezervas al vi 
surprizon je la inaŭgura tago». 


Matene de bela maja dimanĉo, granda popolamaso 
kunvenis sur la Konkordo-placo, por ĉeesti la 
inaŭguran ceremonion. La infanoj de apuda lernejo, 
kun verdaj flagetoj en la manoj, duvoĉe kantis Ho 
mia kor'. Poste d-ro Devepro, nia maljuna, klera loka 
ĥronikisto, supreniris sur podion por memorigi nin, 
ke nia verda necesejo estas konstruita en historia 
parto de la urbo: ĝuste tie, okaze de kloakfosado, 
oni malkovris fosiliajn kolbasojn, kiuj, submetite al la 
karbono 14, estis identigitaj kiel ekskremento de 
niaj prauloj la Liguroj. 


Tiom da erudicio pruvis al la ĉeestantaj 
esperantistoj, ke ili estas vere ia solaj indaj 
posteuloj de la Liguroj, kaj la anoj de «La estonto 
estas nia» ekĵetis pardonemajn rigardojn al la 
membroj de «Esperanto venkos». 


La paroĥestro de la preĝejo Sankta Rabelezo, apud 
kiu staras la verda necesejo, siavice grimpis sur la 
podion, laŭdis la ĉiaman vartadon de la Providenco 
al sia kreitaro, kaj, dezirante pruvi, ke li estas tiel 
klera, kiel d-ro Devepro, citis eltiraĵon el la Biblio: 
«Lokon vi devas havi, kien vi elirados por necesaĵoj. 
Fosileton vi devas havi ĉe vi sur rimeno; kaj kiam vi 


sidos ekstere, fosu per ĝi kaj reen kovru vian 
elirintaĵon» (Readmono, 23, 12). 


La kasistino de la suduloj, forgesinte la rompitan 
ombrelon, alproksimiĝis al la sekretario de la 
norduloj kaj timeme demandis: «Kion signifas 
elirintaĵo?» Li afable flustris: «Merdon». Pro tia 
humila prizorgemo de la Eternulo, la koroj de la 
esperantistoj komencis fandiĝi, la norduloj kaj la 
suduloj iom post iom intermiksiĝis, kaj kelkaj, kiuj 
ĝis tiam neniam alparolis aligrupanon, nun puŝis la 
kubuton de iamaj malamikoj, por montri permentone 
la nordan sekretarion, kiu ekkaptis la maneton de la 
suda kasistino. 


La urbestro de Bervalo, ĝisosta racionalisto, fine 
alparolis la estimatan publikon, por pentri la 
evoluadon de la homaro, la nehaltigeblan progreson 
de la civilizacio, la miraklojn de la moderna teĥniko, 
kies perfekta ekzemplo nun staras antaŭ ĉies okuloj: 
tiu arĥitektura juvelo enviigus la imperiestron 
Vespaziano (fiera rigardo al Devepro) kaj ridindigus 
Moseon kun ties hebrea fekŝpato (moka strabo al la 
paroĥestro). La bervalaj civitanoj memoru ĉe la 
venonta balotado, kion la urbestraro denove realigis 
por ilia bono (aplaŭdo). Tian grandiozan instalaĵon 
oni ŝuldas al du bervalanoj, al du anoj de tiu alia 
miraklo de la scienco: Esperanto... (freneza 
aplaŭdado, deviganta la oratoron reengluti la finon 
de sia parolado). 


La brako de la norda sekretario firme ĉirkaŭpremis la 
ŝultrojn de la suda kasistino. La ceteraj 
esperantistoj forpuŝis el sia subkonscio fraŭlinon lda 
kaj la akademivicprezidantedzinan postaĵon, por 
unuiĝi en tiu etoso de amo kaj de triumfo. 


Tiam venis la plej solena parto de la ceremonio. Kun 
sia cilindra ĉapelo sur la kapo, la urbestro majeste 
paŝis al la verda necesejo kaj eniris en ĉelon. Tra 
vazistaso la ĉeestantoj povis vidi la supron de la 
cilindro iom balanciĝi kaj poste malaperi en la 
internon de la templeto. Konsciante la gravecon de 
la momento, ĉiuj observis religian silenton. Post du 
minutoj la cilindro reaperis, kaj, por priskribi la 
sekvantan scenon, mi bezonus la heroan plumon de 
epopeisto. Kiam la urbestro forŝprucigis sian 
inaŭguran elirintaĵon, samtempe ekfunkciis gaja 
sonorilaro: 





Jes, amikoj, tio estis la surprizo de Kruko: ne nur 
verda, sed eĉ muzika necesejo. Kaj ne ia ajn muziko. 
La Himno! Fo fo fo do! La sankta harmonio de Menu 
de Menil! En Bervalon vere venis nova sento. Ĉiuj 
ĉeestantoj, jubilante, malpacience atendis antaŭ la 
verda necesejo, sub la neonlumigita stelo, ke ili povu 
siavice uzi la mirindan forŝprucigilon. El ĉiuj ĉeloj, 
sur fono de freŝa kaskadplaŭdado, venke diseĥiĝis la 
genia bemolo de la Himno: nova sento, va sento, 
ento, fo fo fo do, nova sento... 


Reportero de «Heroldo» svingis sian kodakon super 
la kapoj, klopodante en la interpuŝiĝado pri la 
postulata horizontaleco de la fotoj destinitaj por la 
rubriko «Nia filmo». Pola delegito magnetofone 
registris nian originalan kariljonon, kiu de tiam 
fariĝis la indiksignalo de Radio Varsovio. Fo fo fo do! 
Baniĝante en tiu aŭtentika esperantista atmosfero, 


la norda sekretario plenbuŝe kisis la sudan 
kasistinon. 


Kun modesta rideto Kruko kaj mi forlasis la 
Konkordo-placon. Ni eniris en la plej proksiman 
drinkejon, por mendi botelon da boĵoleza vino. 


- Nu, Kruko, ĉu vi pensas, ke nun «Esperanto venkos» 
interpaciĝis kun «La estonto estas nia?» 


- Jes. Mi eĉ opinias, ke ni devos baldaŭ kolekti monon 
en ambaŭ kluboj, por aĉeti edziĝodonacon. 


- Kial ne blankan ombrelon kun verdaj steletoj, sufiĉe 
grandan por du personoj? 


Sepa epizodo: 

KIEL ESTIS INVENTITA REVOLUCIA METODO, 
POR LUDE LERNI ESPERANTON 

Kie estas la knabinoj? 

Ili kuŝas sur la tablo 

(Fundamento de Esperanto, 

Ekzercaro, $ 16) 


Nia samideano Makso Likso ne apartenis al tiu 
moderna kategorio de apotekistoj, kiuj kontentigas 
sin per uzura revendo de industriaj ĥemiaĵoj al 
kompatindaj suferantoj. Li mem arte miksis 
pulvorojn, pomadojn kaj siropojn laŭ receptoj de 
Plinio la Maljuna. lafoje li eĉ inventis novajn 
medikamentojn, kiuj famigis lin ankaŭ eksterlande. 


Dum niaj kunvenoj en la drinkejo «Verda Apro» ni 
ofte ŝercis pri nia samideano apotekisto: 


- Nu, Makso, ĉu viaj venenoj gustas bone? 
Li respondis bonhumore: 


- Mi neniam provis ilin. Mi preferas ruĝan vinon por 
konservi mian sanon. 


lun vesperon Likso puŝis la pordon de la «Verda 
Apro» kaj, antaŭ ol demeti sian mantelon, ekkriis: 


- Samideanoj, hodiaŭ mi regalos la tutan 
ĉeestantaron. Maria, verŝu al ni ĉampanon! 


Ni rigardis lin perplekse, kaj la demandoj pafiĝis: 

- Makso, ĉu vi ricevis heredaĵon de via bopatrino? 

- Ĉu vi gajnis en la bervala loterio? 

- Ĉu vi englutis senintence unu el viaj fiaj kuraciloj? 


Ruĝa de fiereco Likso sidiĝis inter ni kaj deklaris per 
solena voĉo: 


- Amikoj, post longa eksperimentado mi fine sukcesis 
ĉe epokfaronta eltrovo. Mi baldaŭ sendos al la 
Scienca Akademio la formulon de mia inventaĵo: 
novasentesperantinternidepetolo. [10] 


Dubante pri lia mensa sano, ni interŝanĝis 
konsternitajn rigardojn, kaj mi estis tiel konfuzita, ke 
mi eĉ ne karesis kiel kutime la suron de Maria, kiam 
ŝi knaligis apud mi la korkon de la unua botelo da 
ĉampano. 


Likso trankvile klarigis plu: 


- Ne, mi ne estas freneza. Baldaŭ vi povos trovi en 
ĉiu apoteko mian inventaĵon sub la simpla marko 
«esperantolo». Sufiĉos al ĉiu lernanto de la 
internacia lingvo vespere gluti du esperantolajn 
tablojdojn kaj meti sub sian kapkusenon bonan 
lernolibron de Esperanto. La sekvantan matenon li 
parolos Esperanton pli bone ol la prezidanto de la 
Akademio. Mi petas, ne ridu. Mi eksperimentis 
esperantolon ĉe mia propra edzino, kiu antaŭe 
abomenis Esperanton. Nerimarkite, mi enmetis en 
ŝian teon du tablojdojn de mia mirakla drogo kaj 
poste kaŝis sub ŝian kapkusenon ekzempleron de 
Privilegia Vojo. Matene mia amata edzino surprizis 
min kaj sin mem, salutante min en klasika 
Esperanto: «Bonan tagon, sinjoro». 


- Ĉu ŝi nomas vin sinjoro? 


- Kutime ne, sed ŝi aŭtomate lernis dormante la 
frazon el la lernolibro. 


Tintigante niajn glasojn, unuflanke ni apenaŭ kuraĝis 
antaŭvidi la neimageblajn sekvojn de tiu revolucia 
eltrovo, aliflanke kelkaj pensis pli banale, ke ni 
devos baldaŭ elteni dum niaj kunvenoj la ĉeeston de 
s-ino Likso, ege malafabla, disputema, grumblema 
virinaĉo. Ĉu ni ja ne havas jam sufiĉe da similaj 
acidulinoj en la movado? 


Trinkante mian trian glason da ĉampano, mi 
cerbumis pri tiu nekredeblaĵo kaj decidis 
proprasperte provi la taŭgecon de la mirindaj 
tablojdoj. 


- Makso, ĉu vi povus disponigi al mi iom de via 
esperantolo? Mi intencas subteni la klopodojn de 
instruistino, kiu havas malfacilaĵojn kun sia kurso en 
la knabina edukejo Sankta Ursula. La lernantinoj ne 
sukcesas majstri la akuzativon. Bonvolu pripensi, 
kiom da freŝa sango eniros en la movadon, kiam 
svarmoj da ĉarmaj junulinoj subite vigligos niajn 
kunvenojn per sia gaja pepado kaj ĵonglos inter ni 
per la akuzativo. 


La sekvantan matenon mi povis enmanigi al f-ino 
Suza skatolon da esperantolo, kies uzmanieron mi 
kiarigis al ŝi. Ŝi dankis min per kiso (Ne, hodiaŭ mi 
ne priskribos al vi miajn rilatojn kun tiu rava 
instruistineto), kaj, esprimante dubojn pri la stranga 
medikamento, ŝi tamen promesis telefoni al mi la 
rezulton de la eksperimento. 


Nokte mi sonĝis pri la knabinoj, kiuj, glutinte 
tablojdojn da esperantolo, nun kuŝas kun lernolibro 
kaŝita sub la kapkuseno. Morgaŭ, kiam la monaĥino- 
direktorino eniros en la dormejon por veki ilin, 
kriante: «Benedicamus Domino», ĉiuj, anstataŭ 
respondi: «Deo gratias», saltos sur la plankon, 
salutante ŝin ĥore: «Bonan matenon, sinjorino». Ha! 
ha! Ega estos la surprizo... 


Pli ega estis mia propra surprizo, kiam Suza 
telefonis al mi ĉirkaŭ la oka: 


- Karulo, helpu, helpu min! 
Ŝia terurita voĉo angorigis min. 


- Suza, etulino mia, tuj diru al mi... 


- Ho ho! - ŝi plorsingultis, - mi perdos mian oficon. 
Kia skandalo! 


- Kia Skandalo? Rakontu al mi. 


- Mi ne povis scii, ke multaj lernantinoj metis sub la 
kapkusenon ne sian lernolibron, sed aliajn fiajn 
skribaĵojn, kiujn ili kaŝe posedas kaj vespere legas: 
Libro de Amo kaj precipe tiun aĉan Kruko kaj 
Baniko... 


Tusante, mi interrompis ŝin. 
- Suza, raportu tion, kio vere okazis. 


- Kiam la direktorino vekis la knabinojn, ŝi preskaŭ 
svenis, aŭdante slangajn vortojn kaj krudajn 
esprimojn, kiaj kutime ŝprucas el dragonaj aŭ 
husaraj buŝoj. 


- La monahina moŝto verŝajne ne ofte loĝis en 
kazerno. 


- Mi petas, ne moku min. La afero ne estas finita. 
Apenaŭ vestitaj, la knabinoj impetis el la dormejo kaj 
diskuris tra la urbo kiel bakĥantinoj, atakante ĉiujn 
virojn. Mi trafis la maljunan ĝardeniston de la 
edukejo vaganta sen pantalono tra la koridoroj kaj 
balbutanta sensencajn frazojn. Karulo, agu tuj! 


- Suzeta de mia koro, atendu kelkajn minutojn. Nun 
mi telefonos al Makso Likso. 


Kiam mi priskribis la situacion al la apotekisto, li 
rikanis: 


- Nu, ĉu vi ankoraŭ ne estas en la strato, por profiti 
de tiu ĝenerala nimfomanio? Kutime vi ne lamentas 
pri tio. 


- Makso, vi mistaksas la gravecon de la okazantaĵo. 
Pro viaj malbenindaj tablojdoj vi endanĝerigas nian 
Sanktan Aferon. 


- Ha! Permesu, ke mi ridu. Hipokritulo! Se danĝero 
ŝancelas nian Sanktan Aferon, tio rezultas ne el mia 
inventaĵo, sed el via malĉasta literaturo. Fi! 


- He, Makso, ne ekscitiĝu! Nur diru al mi, kiel ni 
povos haltigi la ekscesojn de la junaj afrodiziulinoj, 
antaŭ ol Esperanto estos definitive kompromitita en 
tiu giganta skandalo. 


- Tio estas simpla. Hodiaŭ vespere via instruistino 
disdonu denove tablojdojn al la lernantinoj, sed ŝi 
atentu, ke la libroj metotaj sub la kapkusenojn estu 
decaj. 


Makso Likso citis al mi kelkajn aparte tedajn verkojn 
el nia Esperanto-literaturo. Li petis min ne publikigi 
la titolojn, por ne ofendi iliajn aŭtorojn kaj por ne 
malpliigi la vendon de dormigiloj en lia apoteko. Fine 
la farmaciisto aldiris: 


- Por ke tia akcidento ne plu okazu, mi iom ŝanĝos la 
formulon de mia kombinaĵo, aldonante al ĝi du 
molekulojn da internideolo. Kaj, se vi permesas, ke 
mi donu al vi konsilon, aĉetu do du botelojn da pura 
internideolo. Trinku tri kulerojn antaŭ ĉiu 
vespermanĝo, kaj tiel kuracu mem vian akutan 
satiriazon. 


Ĉu vi aŭdis? Satiriazo! Mi jam diris al vi, ke Makso 
Likso estas ŝercemulo. Li tamen povus mildigi siajn 
esprimojn. 


Oka epizodo: 


KIEL KLEOPATRA HELPIS CEZARON KONIGI 
ESPERANTON 


AL ALIA GENERALO 

La Parizanoj estas gajaj homoj 

(Fundamento de Esperanto, 

Ekzercaro, $ 37) 

Mi ŝvitis super mistera naŭlitera vorto signifanta 
«plej danĝera, se ĝi estas pala», kiam la interparolilo 
ĉirpis en mia ministeria oficejo. La ĉefo alvokis min. 

- Jes, sinjoro direktoro. Mi tuj venos. 

Mi forŝovis la interrompitan krucvortenigmon, 
reenŝuigis miajn piedojn kaj, kaptinte mian jakon de 


seĝodorso, rapidis al mia stiperulo. 


Li geste invitis min sidiĝi en profunda fotelo, dum li 
mem nervoze rondiris ĉirkaŭ sia skribtablo, sur kiu 
kuŝis la lasta numero de «Pilo-Press». Post distingita 
tuseto, li atakis la temon: 


- Mi ĵus eksciis, ke s-ro Noreo, via kolego en nia 
pariza konsulejo, grave malsaniĝis. 


La direktoro kliniĝis al mi kaj konfidence flustris: 


- Sifiliso! 


Li observis sur mia vizaĝo la efekton kaŭzitan de la 
rivelado de tia grava ŝtata sekreto. En mia cerbo la 
vorto sifiliso ekfunkciigis la radetaron rezervitan por 
la plej komplikaj silogismoj, kaj mi ekridis, dirante: 


- La afero ŝajnas klara, sinjoro direktoro. La sifilison 
kaŭzas la pala treponemo, kaj treponemo estas 
naŭlitera vorto. Treponemo, jen la solvo! 


La ĉefo ĵetis al mi maltrankvilan rigardon kaj frapetis 
mian ŝultron: 


- Mi komprenas, ke la sortobato trafinta vian kolegon 
perturbas vian nervan sistemon. Al tio aldoniĝas la 
trolaborado en nia ministerio. Mi promesas al vi 
dusemajnan ferion post la plenumo de via misio. 


- Mia misio? 


- Jes, ni nepre bezonas fidindan, laboreman oficiston 
en nia pariza konsulejo. Pro viaj bonaj konoj de la 
franca lingvo mi elektis vin, por anstataŭi dum kelkaj 
semajnoj vian malsanan kolegon. Morgaŭ vi devos 
veturi al la franca ĉefurbo. 


Mi jese grimacetis: 


- Vi honoras min, sinjoro direktoro. Dankon, sinjoro 
direktoro. 


Dume mi pensis: «Maljuna simio, ĉu vi ne komprenas, 
ke vi konfuzas mian kvietan viveton en Bervalo? Kion 
diros la amikinoj, kun kiuj mi zorge aranĝis 
rendevuojn? Ha! Kial mi lernis la francan lingvon en 
la gimnazio anstataŭ la hotentota aŭ la kreola?» 


Kiam mi ekstaris, la direktoro premis mian manon: 


- Mi gratulas vin pro via tuja akcepto. Mi scias, ke la 
bervalaj aferoj estos en bonaj manoj dum via 
deĵorado en Parizo. Dankon. 


Li longe skuadis mian manon, rigardante min rekte 
en la okulojn kun la solene stulta mieno de iu, kiu 
emus ekkanti la Himnon. 


Du horojn poste mi pakis en mian valizon ses 
ĉemizojn, la Fundamenton, elektran razilon, 
bervalan-francan vortaron, du botelojn da maljuna 
vinbrando, ok parojn da ŝtrumpetoj, ekzempleron de 
la Petit Larousse, mian frakon kaj la intencon aĉeti 
en la Galerioj Lafayette ĉion, kion mi kutime 
forgesas, kiam mi vojaĝas. 


Oni disponigis al mi komfortan loĝejeton en kvieta 
strato de la 16a distrikto, proksime de la konsulejo 
de Bervalo en Parizo. La malvasta oficejo de la 
kompatinda G. Noreo, kies seĝo bonvene malfermis 
al mia postaĵo siajn gastamajn brakojn, estis jam 
duone okupita de kvindekjara vireska sekretariino, 
kiu sadiste traktis sian samaĝan skribmaŝinon, 
kvazaŭ ŝi volus venĝi al ĝi pro la tro malrapide 
venanta emerituro. Ŝi interrompis la klakklakadon 
kaj grumblis al mi sian nomon, kiun mi ne komprenis. 
De malantaŭ eksmodaj okulvitroj ŝiaj akraj okuloj 
uzis kiel celgrajnon verukon ornamantan la pinton de 
ŝia levita nazo, por pli bone pafi al mi sian plej 
malŝateman rigardon. Ŝia vinagra voĉo avertis: 


- Sinjoro, mi ne toleros, ke vi organizu orgiojn en tiu 
ĉi oficejo. 


- Sed, fraŭlino, mi... 


-Ta ta ta! Ne kontraŭdiru, sinjoro. En mia aĝo oni 
konas la viraron. La ekzemplo de la fia Noreo 
pravigas min. Eble lia putrado en hospitalo igos lin 
bedaŭri siajn porkaĵojn. 


- Ĉu vere li... 


- Ĉu vere? Ha ha! Li kredis, ke li povas mistifiki min, 
ofte sendante min porti negravajn leterojn en la plej 
foran kvartalon de Parizo. Sed mi sukcesis surprizi 
lin. Ĉu vi scias kie? 


Mi kapneis. Ŝia veruko tremetis pro retrospektiva 
triumfo, kiam ŝi bojis: 


- En la brakseĝo, kiun vi nun okupas! 


Sub mia postaĵo mi subite sentis ian fluidon de homa 
sento pacience amasigita de mia kolego en la fotela 
materio. 


- Kaj ĉu vi scias, kun kia kreaĵo li gimnastis en tiu 
brakseĝo? Vi neniam divenus. Kun japanino! 


Dua ondo da fluido suprenkurigis laŭlonge de mia 
spino fortajn vibrojn de universaleco. F-ino Veruko 
kolere frapis la ekkrian punkton de la malnova 
skribmaŝino kaj lamentis plu: 


- Mi rimarkis, ke de kelka tempo la ĉi-tieaj viroj pli 
kaj pli serĉas rilatojn al japaninoj. Ili eĉ edzinigas 
ilin. Ĉu do la azianinoj havas sub la jupoj alion ol ni 
eŭropaninoj? He, kion vi opinias pri tio? 


Timante, ke la megero proponos al mi tuj kontroli 
per propra mano, Ĉu ŝi estas malsame konstruita ol 
ekstremorientanino, mi hipokrite respondis: 


- Fraŭlino, mia laboremo ne lasas al mi sufiĉe da 
tempo por pripensi tiajn problemojn. Kiam mi ne 
estas en la oficejo, mi volonte helpas vidvinojn kaj 
orfinojn. Kaj, se vespere restas al mi kelkaj minutoj, 
mi dediĉas ilin al krucvortenigmo, antaŭ ol enlitiĝi je 
la oka. 


Tiu kortuŝa priskribo de mia modela vivo pensigis al 
f-ino Veruko, ke antaŭ ŝi sidas ekzemplo ĝis nun 
neniam trovita en ŝia longa esplorado pri la viraj 
hontindaĵoj. Kun obtuza murmuro ŝi ekfuriozis 
kontraŭ sia klavaro, kvazaŭ ŝi tajpus militdeklaron al 
Japanujo. Du tagojn poste f-ino Veruko rikanis: 


- Morgaŭ vespere vi ne povos enlitiĝi je la oka. Jen 
invitilo de la aŭstralia ambasadoro. La konsulo kaj la 
unua sekretario ne estas nuntempe en Parizo. Vi do 
devos reprezenti Bervalon en la «Kangurufesto». 


- Mi surmetos mian frakon kaj... 
Ŝi raŭke blekis: 


- Vian frakon? Aĥ! Ĉefe surmetu ŝtalan kalsonon kun 
sekurigaj butonoj: verŝajne ĉeestos ankaŭ inoj el la 
japana ambasado. 


La ekkria punkto de la laca skribmaŝino rompiĝis sub 
sovaĝa frapo de ŝia kolbaseca montrofingro. 


Multajn homojn akceptis la aŭstralia moŝto en siaj 
salonoj de la lena Avenuo. Efektive ankaŭ kelkaj 
azianinoj elegante cirkulis inter la gastoj, sed 
unuavide neniu el la ĉarmulinoj ŝajnis multe pli 
virovora ol la ceteraj invititinoj. Hazarde 
renkontante samideanon Ralph Harry, kiu ĵus forlasis 
por kelkaj tagoj sian ambasadon de Aŭstralio en 


Saigono, mi esperis, ke almenau li kapablos 
objektive raporti pri la flava danĝero. Bedaŭrinde la 
apudesto de lia edzino trudis al li nur klerigan 
babiladon pri la historia, kultura kaj kulinara rolo de 
kanguruoj en Aŭstralio. Sekve mia soifo je scio 
devige cedis al mia soifo je viskio. 


Dum s-ro Harry emfazis, ke ventra poŝo ofte pli 
utilus al hominoj ol al makropinoj, mi ekvidis tute 
proksime rondan, firman, allogan, enmanigindan 
maldekstran mamon. Tiu mamo estis ja natura parto 
de paro, sed ĝi ŝajnis al mi iom pli karesinda ol la 
dekstra rondaĵo pro la verda steleto brilanta sur ĝi. 
Mi lerte manovris al la juna posedantino de la belega 
brusto, kaj, tintigante niajn glasojn, mi simple 
flustris kun mia rideto numero tri: 


- Je via sano, samideanino. 
- Ho! Vi estas esperantisto? Kia plezuro! 


Prenante ŝian liberan manon, mi kisis ĝin kaj 
deklaris, ke mi ĝuas ankoraŭ pli egan plezuron, 
konstatante la ekzistadon de tiel ĉarmaj 
esperantistinoj en Parizo. 


Flatite, ŝi malkovris la blankajn perlovicojn kaŝitajn 
malantaŭ ŝiaj frandindaj lipoj kaj diris, ke mi 
verŝajne estas eksterlandano. 

- Jes, mi estas bervalano. Kiel vi rimarkis tion? 


- La franca etiketo ne permesas kisi la manon de 
senedza virino. 


- Ho, pardonu, fraulino... 


- Pinson, Mikela Pinson. Ĉiuj nomas min Mimi. 


- Mimi, vi certe senkulpigos min, se mi klarigos al vi, 
kiel ofte min embarasis la franca kisado. 


Ŝi miris: 


- Ĉu vere? La bervalanoj tamen havas certan 
reputacion pri... 


- Ne miskomprenu min. Mi ne parolas pri la volupta 
tuŝludo de la lipoj, sed pri la dusenca franca vorto 
baiser. Antaŭ multaj jaroj, kiam mi unuafoje vojaĝis 
al Francujo, mi diris al sinjorino, ke ŝi estas 
«kisinda», kaj ŝi regalis min per vangofrapo. 


Mimi eksplodis per rido. 


- Ĉarma Mimi, estas facile moki min, sed pripensu la 
malfeliĉajn homojn, kiuj lernas la francan lingvon. 
Oni tiel ofte asertis al ili ĝian klarecon kaj logikecon, 
ke ili miras, kiam ili ricevas vangofrapon pro la uzo 
de vortoj normale registritaj en la Petit Larousse. 


- Ĝi estas tre pruda vortaro. 


- Ĝuste tion mi riproĉas al ĝi. Tial mi bezonis multajn 
provojn, hezitojn, palpadojn kun diversaj helpemaj 
virinoj... 


- Verŝajne palpindaj virinoj. Hi hi hi! 


- Bonvolu ridi ne pri mia diligenta studado, sed 
prefere pri la asertata klareco de via lingvo, kiu 
devigas eĉ senbrakulon «brakumi» sian edzinon, ĉar, 
se li dirus, ke li «kisas» ŝin, tio signifus, ke li... ke 
li... 


- Ke li fikas ŝin. Fek! Ne timu ŝoki min. Ni jam ne 
vivas en la 17a jarcento. 


- Ho, friponetino! Kiom mi bedaŭras, ke vi ne estas 
vortaristino. Oni certe trovus en la Petit Mimi la 
klarigon de multaj francaj formoj, kies laŭdira 
logikeco ne estas tuj kaptebla de ordinara lernanto. 
Ekzemple, dum miaj antaucititaj eksperimentoj, mi 
plurfoje spertis, ke la okaza kunulino, por esprimi 
sian kontentecon pri la ĵusa amorado, ekkriis: «Ha! 
Kiel bele mi prenis mian piedon!» 


Mimi Pinson ekridis tiel laŭte, ke la ĉirkaŭantoj 
videble ĉagreniĝis pro bruego malkonvena en tiu 
moŝtularo. 


- Kara bervalano, vi... 
- Nomu min Luĉjo. 


- Do, kara Luĉjo, vi ja ne kleriĝis en la pariza 
mondumo. 


- Mi konfesas, ke mia serĉado al la vero igis min ofte 
transsalti la sociajn limojn. 


- Mi ne scias, ĉu vi serĉis la veron aŭ la volupton, sed 
mia profesoro pri sociologio iam klarigis al oni, ke 
kuracistedzino orgasmas koitante, aktorino raviĝas 
seksumante, sekretariino ĝuas amorante, 
akademianino ataitas geiĝante, dommastrino 
plezuregas pariĝante, monaĥino ekstaziĝas 
malĉastante, samideanino novsentas internideante, 
kaj slange parolanta pariza putino enuas dum la 
fikado, krom kiam ŝin «kisas» ŝia «Julio». Tiam ŝi 
«prenas sian piedon». 


- Mimi, ho, Mimi, kia scienco! La sociologio ankoraŭ 
ne estis inventita, kiam mi vizitadis la bervalan 
universitaton. Mi estas sensciulo. Kaj via ĵusa 
majstra demonstrado konvinkis min, ke mi nepre 
skribu leteron al via ŝtatestro, por pruvi al li la 
netaŭgecon de la franca lingvo por la eŭropaj 
bezonoj. En Milano, Luksemburgo aŭ Roterdamo oni 
fikas, sed oni ne «prenas sian piedon». 


- Brave, Luĉjo, brave! Mi povas tamen antaŭdiri al vi, 
ke la respondo al via letero tekstos jene: «Estimata 
sinjoro, la respublikestro atente legis vian tre 
interesan skribaĵon de la tioma tago de la kuranta 
monato; bedaŭrinde pro tia aŭ tia kialo li ne povas» 
ktp, ktp. 


- Mimi, ĉu la Teacher's-viskio de la aŭstralia 
ambasadoro tiras vin en tian pesimismon? 


- Ne, tute ne. Sed mi laboras kiel sekretariino en la 
Elizea Palaco. 


- Ĉe generalo De Gaulle? 
- Jes. 


- Mimi, mia koro, se vi estas la konsilantino de la 
ŝtatestro, vi ja povus pledi por Esperanto. 


- Ne troigu, Luĉjo. Mi preskaŭ neniam vidas mian 
altrangan mastron. Mi sidas kun ses koleginoj en 
malgranda oficejo kaj tajpas la tutan tagon neajn 
respondojn al leteroj, kiujn transdonas al ni la 
kancelariestro, markinte ilin per ruĝa cifero. Tiu 
cifero indikas la respondon uzotan. Tial mi parkere 
citis al vi: «Estimata sinjoro, la respublikestro atente 
legis...» 


- Mimi, almenaŭ helpu min trovi rimedon, por ke mia 
letero ne falu en la manojn de la malica 
kancelariestro. 


- Bonvolu unue havigi al ni novajn glasojn. Vi igas 
min paroli, paroli eĉ pri tre maldiskretaj aferoj, kaj 
tial mi ne sukcesas seniĝi je mia soifo. 


Mi lerte zigzagis al la bufedo inter grupoj da kalvuloj 
kaj grasulinoj, kiuj ellasis el siaj kokinpostaĵeskaj 
buŝoj subtilajn bagatelojn pri la vetero aŭ rafinitajn 
kruelaĵojn pri la hemoroidoj de la borlanda 
kulturataŝeo. Miaj oreloj preterfluge kaptis ankaŭ 
pikajn aludojn pri bervala sovaĝulo, kiu senhonorigas 
tiun brilan kunvenon, pavante kun oni-ne-scias-de- 
kie-ŝi-venas-ulino. Kun du plenaj glasoj en la manoj, 
mi intence depuŝis du aŭ tri enbrokaĵigitajn 
ĉevalinojn, miele flustris al nekonata dromedarino: 
«Ĉu vi ofte prenas vian piedon?», sendis ŝmackison 
al la bela, blonda, glatvanga vickonsulo de Norda 
Prusujo, kaj, ne atentante la svenojn, veadojn kaj 
minacojn malantaŭ mia dorso, mi prezentis la 
refreŝigaĵon al Mimi. 


- Minjo, rapide trinku vian viskion kaj ni eliru. 


Ŝi ne protestis kaj sekvis mian sulkadon tra la kremo 
de la pariza diplomataro. De malproksime 
samideano Ralph Harry okulsignis al mi, ke mi ne 
perdis mian tempon kaj ke li envias min. Enviinda mi 
ja estis, promenante brako en brako kun rava 
junulino, en la malvarmeta aero de pariza marta 
nokto, sur unuaklasa trotuaro de la 16a distrikto. 


- Mimi, kiel konscia esperantistino, vi ne rajtas rifuzi 
kunlabori en la redaktado de mia letero al generalo 


De Gaulle. Mi nepre bezonas vin, por envolvi miajn 
argumentojn en la plej elegantajn nuancojn de la 
franca sintakso. Ĉar mi havas en mia proksima 
loĝejo inkon, paperon, vortarojn, eble ni povus jam 
komenci... 


- Luĉjo! Ĉu la bervalanoj estas ĉiam tiel komplikaj, 
kiam ili deziras kuŝi kun plenaĝa knabino? 


Tiun nokton mi ne povis trempi mian plumon en la 
inkujon, ĉar Mimi devigis min tute koncentriĝi sur 
konvena inaŭguro de mia provizora lito. Per sia 
ĝemado la turmentata meblo provis atentigi nin, ke 
ĝi estas ĉefe ripozilo. Plurfoje mi volonte akceptis 
ĝian instigon al paŭzo kaj dormo, sed Mimi senlace 
uraganis plu. Inter du kirloŝtormoj mi ŝerce 
demandis: 


- Nu, Miminjo, ĉu vi prenis vian piedon aŭ ĉu vi 
ekstaziĝis? 


Lasante fingropinton vagi tra la haroj de mia brusto, 
ŝi klarigis al mi: 


- Mi intense ĝuas la volupton ĉiel, imagante, ke mi 
estas jen monahino, jen putino, jen miksaĵo de 
diversaj inoj. 


- Kial iuj stulte asertas, ke la sociologio kondukas al 
nenio? Gi science nutras la fantazion kaj tiel 
duobligas aŭ triobligas la plezuron. 


- Luĉjo, mia karulo, ne filozofiu. Lasu min prefere 
tikli tiun vepran serpenteton. Rigardu, kiel ĝi minace 
levas la kapon. Ĝi estas aspido, jes, aspido, mi estas 
Kleopatra, kaj vi estas Cezaro. Ek! Lia imperiestra 


moŝto defendu sin kontraŭ la atako de la egipta 
reĝino. 


Tuta triumviraro estus apenaŭ sufiĉinta, por 
kontentigi la senbridan ĝuemon de Kleopatra. Ŝi 
tamen ekdormis je la kvina, tenante en mano la 
venkitan aspidon. 


Dum la matenmanĝo Mimi babilis kaj pepis kiel gaja 
birdeto, memorigante min, ke pinson signifas 
«fringon», kaj, ruĝiginte siajn lipojn, ŝi kisis min kaj 
kuris al la subtera fervojo, promesinte, ke ŝi vespere 
revenos, por skribi la leteron. 


Mi alvenis malfrue en la konsulejo de Bervalo, kaj f- 
ino Veruko demandis min kun ruza mieno: 


- Nu, kion vi faris post la hieraŭa kunveno? 
- Mi studis sociologion. 

Ŝi rikanis: 

- Ĉu kun hordo da japaninoj? 

- Kial do? 


- Via vizaĝo estas plena de lipruĝo, de la mentono 
ĝis la oreloj. Aŭ ĉu eble ŝminkas sin la vidvinoj kaj 
orfinoj, kiujn vi tiel kortuŝe prizorgas? 


Mi kliniĝis super la forĵetindan skribmaŝinon kaj 
flustris: 


- Fraŭlino, vi estas ŝtata funkciulino de Bervalo. Mi 
do povas konfidi al vi gravan sekreton: pasintan 
nokton la konsuledzino fariĝis mia amatino. 


La naza tubero paliĝis, tremetis, iom ŝrumpis, kaj la 
lasta virgulino de Bervalo simple murmuris: 


- Ankaŭ ŝi. 


Ek de tiu momento f-ino Veruko ne okupiĝis plu pri 
mia privata vivo. 


Ĉiun vesperon Mimi kaj mi poluradis la epistolan 
stilon de la letero transformonta la lingvan sorton de 
Eŭropo. Ni ĵonglis per subjunktivoj, komoj, alineoj, 
kaj poste Mimi sidiĝis sur miaj genuoj, dirante: 
«Hodiaŭ mi estas via instruistino, kiu klerigas 
grandan lernanton». Mi miris pri ŝia kapableco 
variigi kaj spici la amoron per novaj fantaziludoj jen 
klasikaj: lernejestro-knabino, maristo-putino, jen 
anomaliaj: episkopo-aviadistino, klaŭno-grafino» ktp. 
Tuta homa vivo ne sufiĉus, por provi la mil kaj unu 
permutaĵojn elpenseblajn de aparte kreiva cerbo, 
sed, en la praktiko, la legantinoj dezirantaj apliki la 
metodon de Mimi Pinson rapide venos al saĝa elekto 
inter kelkaj tipaj revĝuoj plej konvenaj al sia 
karaktero, al sia tradicia kutimaro aŭ al difinitaj 
individuaj emoj. Resume mi reprenu la iom banalan 
komparon kun la kuirarto kaj mi avertu la 
geamorantojn jene: «Ne verŝu ĉokoladan kremaĵon 
sur bovan piprostekon». 


Post unu semajno da intensa verkado mi enmetis 
mian leteron en grandan koverton adresitan al Lia 
Generala Moŝto Charles de Gaulle, Prezidanto de la 
Franca Respubliko. Por ke tiu grava dokumento ne 
perdiĝu en la amaso da papero ĉiutage alŝutiĝanta 
en la korbojn de la kancelario, Mimi prenis sur sin la 
taskon, kostu, kiom ĝi kostos, enmanigi ĝin al la 
ŝtatestro mem. La afero kostis multe da peno kaj 


ruzo, ĉar la koridorojn de la Elizea Palaco baras ĉiaj 
pedeloj kaj gardostarantoj, el kiuj kelkaj tralasis 
mian kurierinon, sed aliaj neŝanceleble rezistis al 
ŝiaj logoj. Ĉiuvespere Mimi reportis la leteron kun 
malgaja mieno, kaj mi devis konsoli ŝin, inventante 
novan ludon: kanoniko-trapezistino aŭ ĝendarmo- 
melkistino. 


Fine la granda tago alvenis. Kun triumfo en la okuloj 
Mimi kuris en miajn brakojn kaj kriis: «Mi vidis lin, mi 
vidis lin!». Senprokraste ŝi demetis sian kalsoneton 
kaj kveris: 


- Ho, karulo mia, venu. Mi estos via reĝino de 
Anglujo. 


Kelkajn minutojn poste ŝi pruvis al mi, ke ŝia animo 
vere transmigris en alian haŭton, ĉar ŝi balbutis tiel 
krudaĉajn ĝublasfemojn en la lingvo de Ŝekspiro, ke 
mi ne povas citi unu solan pro la respekto, kiun mi 
ŝuldas al miaj britaj kaj usonaj legantinoj. Fine la 
reĝino Mimi malsupreniris de sia trono de volupto 
kaj detale klarigis al mi, kiel ŝi sukcesis doni la 
petskribon al la respublikestro. 


- Ĝuste kiam li eniris en la necesejon. 


- Hm! Mi ne scias, ĉu tio estis la plej taŭga 
momento... 


- Mi ne povis elekti. 


- Certe ne, mia kolombino. Mi gratulas vin pro via 
kuraĝo. Ni pacience atendu la rezulton. 


- Jes, sed, atendante, ĉar mi estas via kolombino, 
prenu vian pafilon kaj estu mia Ĉasisto, ĉu vi volas, 


karulo? 


La respondo el la Elizea Palaco alvenis pli rapide ol 
ni supozis, ĉar la postmorgaŭon mi trovis sur mia 
skribtablo leteron, kiun mia kara eldonisto faksimilis 
por vi sur la apuda paĝo. Konfesu, ke tiu historia 
dokumento, en kiu la ĉefo de granda nacio skribas 
«Vivu Esperanto», ludas por nia movado pli gravan 
rolon ol rezolucio de UNESKO aŭ sopiro al 
Nobelpremio. Mia entuziasmo fariĝis ankoraŭ pli 
granda, kiam generalo De Gaulle antaŭ ĵurnalistoj ne 
kaŝis sian malemon al Volapuk. Kiel kutime oni vane 
cerbumis en la redaktejoj pri tiuj sibilaj paroloj. Nur 
mi kaj kelkaj iniciitaj parizaj samideanoj kapablis 
kompreni, ke tiu atako kontraŭ mortinta universala 
lingvo ree substrekas la unuarangecon asignitan de 
la generalo al la vivoplena Esperanto en siaj profetaj 
vizioj pri la estonteco de Eŭropo. 


La ĵurnalistoj denove rompis al si la kapon, kiam la 
generalo organizis referendumon, kies nea rezulto 
estis por ĉiuj antaŭvidebla. Eĉ seriozaj gazetoj, kiel 
«Le Monde» kaj «Le Canard Enchafne», ŝpinis plej 
fantaziajn teoriojn pri la intenco de la ŝtatestro 
demisii pro bagatela preteksto. La kompatinduloj, ne 
konante lian respondon al mia letero, ja ne povis 
scii, ke generalo De Gaulle retiriĝos en sian 
provincan restadejon ne nur por skribi siajn 
memoraĵojn, sed precipe por studi Esperanton kaj 
prepari ĝian devigan enkondukon en ĉiujn lernejojn 
de Atlantiko ĝis Uralo. 


Intertempe mia kolego G. Noreo definitive venkis 
siajn palajn treponemojn, kaj mi devis redoni al li 
lian brakseĝon kaj lian f-inon Veruko. Mimi Pinson 


akompanis min al la Liona Stacidomo. Ŝmirante mian 
vizaĝon per ŝminko diluita en larmoj, ŝi plorsingultis: 


- Mia Cezaro, mia Luĉjo, mi vizitos vin dum miaj 
ferioj. Antaŭe mi skribos al vi. Mi esperas, ke ĝis 
tiam nia kara lingvo estos tiel disvastigita en 
Francujo, kiel en Bervalo. 


En Bervalo mi retrovis miajn belajn bervalaninojn, 
mian komfortan fotelon, miajn krucvortenigmojn, 
miajn amikojn, mian bone organizitan fraŭlan 
viveton. Plurfoje en 1969 kaj 1970 mi skribis kelkajn 
liniojn al la fama retiriĝinto, eĉ koloran poŝtkarton el 
la Universala Kongreso en Vieno. Nur sekretariino 
respondis al mi, ke la generalo nuntempe okupiĝas 
pri tre gravaj aferoj. Mi komprenis la klaran aludon, 
kaj mi pacience atendis la gongofrapon el Francujo, 
kiu skuos la Eŭropan Komunumon. 


Ve! La 10an de novembro terura novaĵo kuris tra la 
konsternita mondo. La granda generalo subite 
mortis. 


Tiam mi akute sentis la vanecon de mia laboro, la 
vantecon de la vivo, kaj mi preskaŭ senesperiĝis. 
Sed, relegante la historian leteron, mi murmuris: 
«Jes, li pravis: vivu Bervalo, vivu Esperanto!» Kaj mi 
decidis ankaŭ skribi miajn memoraĵojn. Ili eble ne 
estas ĉiam edifaj, sed kiu el miaj legantoj estas 
senpeka, tiu unua ĵetu al mi ŝtonon. 


PRESIDENCE DE LA REPUBLIQUE 
Paris, le 23 mars 1969 
LIBERTE - EGALITE - FRATERNITE 


Monsieur le Secretaire Adjoint 
par interim 

Consulat de Berval 

23 bis, rue Lauriston 

PARIS (16e) 

Monsieur, 


Certes, je connais bien les difficultes que 
rencontrent les etrangers qui etudient notre langue. 
J'ai donne naguere a mon Academie Francaise des 
directives, pour que fussent extirpees de la 
grammaire et du vocabulaire les anomalies les plus 
criantes. Helas! Un quarteron de vieillards entetes, 
plus enclin a se livrer a la rogne et a la grogne qu'a 
ceuvrer au-dessus de toutes les querelles, a reussi a 
paralyser le travail de simplification d'une langue 
que j'avais un temps envisage de faire adopter par 
nos voisins europeens. 


J'ai donc decide de prendre moi-mĉme en main, des a 
present, un probleme d'autant plus urgent que le 
monde anglo-saxon, sous pretexte que ses 
marchands et ses colporteurs rodent aux quatre 
coins de notre planete, tente de faire accroire a 
quelques naifs que son idiome heteroclite peut 
servir de truchement entre tous les peuples. 


J'ai observe avec attention la sage politique 
linguistique menee dans votre bel et bon pays de 
Berval. J'ai pu constater tous les avantages que la 
langue du docteur Zamenhof avait apportes aux 


citoyens bervaliens. Je le dis bien haut et sans 
ambages: c'est cette voie qu'il faut suivre. 


Je n'ai reussi jusqu'a ce jour a trouver personne a qui 
je pusse confier les renes de notre grand pays, mais, 
soyez-en sŭr, des que j'aurai, comme on dit en 
France, decouvert «l'oiseau rare», je consacrerai ma 
personne au developpement de votre magnifique 
langue internationale. 


Et je vous prie, Monsieur, de bien vouloir crier avec 
moi: «Vive la France, vive Berval, vive l'esperanto». 


Naŭa epizodo: 

KIEL ONI POVAS IAFOJE BELE VOJAĜI SEN STELOJ 
Mi veturis du tagojn kaj unu nokton 
(Fundamento de Esperanto, 

Ekzercaro, $ 29) 


La unua junulino, kiu eniris en la kupeon, senĝene 
diris al sia kunulino en flua Esperanto: 


- Vidu, Brita, du delogotajn virojn! 


Brita ekridis kaj respondis, metante sian valizeton al 
la pakaĵrakon: 


- Ĉu pastro estas viro aŭ nur neŭtrala estaĵo? Min pli 
allogas la alia. Rigardu do liajn elegantajn lipharojn. 


Kutime mi tuj alparolas renkontatajn samideanojn 
kaj precipe samideaninojn, sed ĉi-foje mi dankis la 
sorton, tiu igis min perdi mian insignon, kaj, 
ŝajnigante, ke min ege interesas la lasta numero de 


«Le Soir» aĉetita en Bruselo, mi atente aŭskultis la 
babiladon de la du belulinoj priparolantaj jen miajn 
lipharojn, jen la severan mienon de la pastro, kiu 
trankvile legis sian brevieron en angulo de la kupeo, 
apud la koridoro. Ili konversaciis kun la libereco de 
homoj konvinkitaj, ke oni ne povas kompreni ilin. 
Esperanto estas ja tiel malmulte disvastigita... 


Tiamaniere mi baldaŭ eksciis detale multajn 
petolaĵojn travivitajn de ambaŭ friponetinoj dum ĵus 
okazinta junularkongreso. Kial mi idioto ne 
partoprenis en tiu kongreso? Se ne mia korpo, 
almenaŭ mia koro estas tiel juna! 


Dum la trajno rapidis tra la nordgermana ebenaĵo, 
mi ofte devis kaŝi mian vizaĝon malantaŭ «Le Soir», 
por ne perfidi mian ridemon. Plurfoje mi estis tuj 
intervenonta, sed mi rezistis al la tento kaj tiel estis 
rekompence informata plu pri eksterprogramaj 
kongresaĵoj raportotaj de neniu gazeto. 


- Ha, espereble Luĉjo ĉeestos la tendaron en 
Primoŝteno. Kia taŭro! Ĉu vi memoras la lastan 
nokton, Renata? 


- Jes, Brita. La kompatindulo... Mi kredas, ke ni vere 
trouzis lin. 


La junulinoj fermis la okulojn kaj silentis. La verdaj 
steloj ornamantaj iliajn maldekstrajn mamojn leviĝis 
je kvin coloj, puŝite de sopira enspiro, kiu ŝveligis 
iliajn brustojn pro danka rememoro pri la triopa 
kongresa litludo. 


- Ĉu via akademiano ne estas ĵaluza? Li pasigis pli da 
tempo kun vi ol en la kongreso, al kiu li estis invitita, 
por prelegi pri tedaj aferoj. 


- Se li estus parolinta pri nia nokta renkontiĝo de 
pasinta mardo, la temo estus certe interesinta ĉiujn 
kongresanojn. 


- Ho, Brita, rakontution al mi. 


- Tio amuzos vin. Li estas fetiĉisto. Kiam mi estis 
nuda en lia hotelĉambro, li prenis el sia valizo 
longajn verdajn ŝtrumpojn, kiujn mi devis surtiri. 


- Hi hi! Verdaj ŝtrumpoj! 


- Jes, atendu. Poste li postulis, ke mi agrafu ilin al 
verda ĵartelzono. Li videble havis plenvalizon da 
verda galanterio, kaj li klarigis al mi, ke la verda 
koloro stimulas lian amoremon de post la tago, kiam 
li ricevis la ateston pri kapableco. Li mem konservis 
en la lito sian longan verdan kalsonon. 


Brita kaj Renata tiel brue gakegis pri la akademiana 
moŝto, ke la pastro, ĝenate en sia psalma susurado, 
ĵetis al ili malaproban rigardon. Mi mem pene retenis 
mian gajecon, pensante pri la serioza mieno de tiu 
mania akademiano, kiu digne reprezentas sian 
landon en niaj kongresoj. Ne, samideano, ne! Ne 
atendu de mi, ke mi konfidu al vi lian nomon. Nur 
atentu: se via edzino aŭ via amatino revenos de 
kongreso kun verda ĵartelzono , vi povos esti certa 
pri via kokriteco. 


Renata komencis babili frivolaĵojn pri iu Felikso, 
fakdelegito por vegetarismo, sed mi ne sukcesis scii, 
kiom da karna plezuro la feliĉa Felikso spertis en ŝiaj 
brakoj, ĉar ĝuste en tiu momento ruĝe balteita 
kontrolisto ŝovis la pordon de la kupeo kaj diris: «Die 
Fahrkarten, bitte». [11] 


Bileton tiris la pastro el sia breviero, mi el mia poŝo 
kaj Renata el sia mansaketo. Sed Brita, esplorante 
ĉiun traserĉeblan ujon aŭ ingon, trovis nenion. Ŝi 
senhelpe rigardis la kontroliston. Afable li diris: 
«Suchen Sie weiter, Fraulein. Ich komme nachher 
wieder». [12] 


Brita grimpis sur la benkon, por atingi sian valizeton. 
Super la supra rando de «Le Soir» mi konstatis, ke ŝi 
surhavas ruĝan kalsoneton. Tio pruvas, ke la influo 
de la priparolita akademiano ne estas tiel grava, kiel 
li pensas. Krome la ruĝa pugujo memorigis al mi la 
ŝercon pri Montekarlo. Ĉu vi ne konas ĝin? Ve, 
hodiaŭ mi ne povas rakonti ĝin al vi, ĉar ĝi tute ne 
koncernas mian fervojan epizodon. Cetere mia 
eldonisto dirus al mi: «Verku koncize. Papero kaj 
presado estas tro multekostaj, ke oni malŝparu ilin 
por bagateloj. La publiko atendas de vi pripensindajn 
rememorojn de serioza esperantisto». Mi rajtus ja 
respondi al mia kara eldonisto, ke mi ricevas nur 
kvar stelojn por unu paĝo kaj ke tio ne sufiĉas por 
nutri mian maljunan patrinon. Li do permesu al mi 
rapide rakonti la montekarlan spritaĵon: En vagono, 
maljuna, tre maljuna sinjoro veturas al Monte-Karlo, 
por ludi en la mondfama kazino. Kontraŭ li sidas 
eleganta virino, kiu tiel malavare krucas la krurojn, 
ke li ekvidas super la nigraj nilonaj ŝtrumpoj ŝian 
ruĝan kalsoneton. Kvazaŭ en sonĝo li murmuras: 
«Rouge et noir». La facila vojaĝantino invite flustras: 
«Faites vos jeux». Levante la ŝultrojn, la maljuna, tre 
maljuna sinjoro respondas per vea voĉo: «Rien ne va 
plus». [13] 


Pardonu, sinjoro eldonisto. Mi dankas vin en la nomo 
de mia maljuna patrino, kaj mi tuj revenos al mia 
kupeo. Do, dum Brita traserĉis sian valizon, mi 


ekstaris kaj, fitrompe kaŝante mian esperantistecon, 
proponis al ŝi en la laŭdira lingvo de internaciaj 
vojaĝantoj: «May | help you?» [14] 


Ŝi turnis sin al Renata kaj demandis: 
- Kion volas de mi tiu entrudulo? 

- Verŝajne iom fuŝpalpi vin. 

Mi ne povis min deteni de protesto: 
- Ne kredu, ke... 


Renata malfermegis la okulojn. Brita falis de la 
benko, feliĉe en miajn brakojn. Kaj ambaŭ ekkriis 
hore: 


- Ho! Vi parolas Esperanton! 


Hipokrite mi firme tenis plu Britan, kvazaŭ ŝi ne 
kapablus stari sola. Mia maldekstra polmo volbiĝis 
sur ŝia verda stelo, dum miaj liberaj fingroj skolte 
esploris aliloke agrablajn montetojn kaj valetojn. Mi 
murmuris per naiva voĉo: 


- Jes, fraŭlinoj, mi estas esperantisto. Mi nur ne volis 
ĝeni vian konversacion. 


Malvolonte Brita disiĝis de mi kaj residiĝis. 


- Tiu aventuro estus amuza, se mi ne estus perdinta 
mian bileton. 


- Ne gravas, Brita. Ĉu mi rajtas nomi vin Brita? Kiam 
la kontrolisto revenos, mi pagos novan bileton. Kaj 
mi ĝojus povi inviti vin al vespermanĝo en Kolonjo. 


Tie mi konas malgrandan hotelon. Post la 
vespermanĝo eble ni povus kune ... 


La pastro en sia angulo estis verŝajne tiel surprizita 
aŭdi min subite paroli kun la junulinoj en ties 
nekonata lingvo, ke lia breviero elglitis el liaj manoj 
kaj falis antaŭ liajn piedojn. Li simple diris: 
«Merda!», [15] kaj, dum li levis de la planko la libron 
kaj la disflugintajn bildojn de sanktuloj, mi sagace 
diris al miaj novaj amikinoj: «La idioto en la angulo 
estas itala pastro». 


Post kiam mi aĉetis bileton de la kontrolisto, Brita 
ne sciis, kiel esprimi sian dankemon. Mi sugeste 
respondis: 


- Estas facile. Ankaŭ mi nomiĝas Luĉjo... 


Renata direktis demandan rigardon al sia kunulino 
kaj, kliniĝinte al ŝi, flustris kelkajn vortojn en ŝian 
orelon. Kun brilaj okuloj kaj ruĝaj vangoj ili akceptis 
mian inviton, konsentante interrompi la vojaĝon en 
Kolonjo. 


- Sed ne pli ol unu tagon. 


- Ne pli ol unu nokton, kolombinoj miaj. Post la 
matenmanĝo ni reiros kune al la stacidomo. 


Dum la dek minutoj, kiuj restis ĝis la alveno en 
Kolonjo, mi provis paroli pri la vetero, la pejzaĝo kaj 
la pasinta kongreso. Sed ambaŭ amoremulinoj estis 
jam image en la granda kolonja lito, kaj ili varmigis 
min, detale priskribante per krudaj terminoj la 
voluptaĵojn promesitajn al mi kaj la ĝuojn atendatajn 
de mi. Mia plumo ruĝiĝus de honto, se mi trudus al ĝi 
laŭvortan transskribon de tiu lasciva konversacio. 


Kiam la trajno malrapidiĝis, ni senpacience ekkaptis 
nian pakaĵon kaj iris en la koridoron. La itala pastro 
dume ĉesis maĉi sian latinon, por fiksi sur mi 
naŭzitan rigardon, kvazau li flarsentus mian 
abomenan pekemon. Ni elvagoniĝis kaj gaje paŝis 
sur la kajo inter aliaj vojaĝantoj, kiam la fenestro de 
nia kupeo subite malfermiĝis kaj la itala kleriko 
kolere blekis al ni: 


- Porkoj! 


Kaj, por montri, kiel lerte li manipulas la nuancojn de 
la internacia lingvo, li kriis ankoraŭ pli laŭte: 


- Geporkoj! 


Ni haltis kaj interŝanĝis konsternitajn rigardojn. 
Renata grumblis: 


- Tiu fiulo estas vera porko, kiu spionis nian 
babiladon. Vere pravis la prezidanto de la Esperanto- 
movado, kiam li proponis, ke oni pafmortigu ĉiujn 
samideanojn, kiuj ne portas la verdan stelon. 


Mi cerbumis pri la granda nombro da esperantistoj 
inkognite vagantaj tra la mondo, sed Brita petole 
pugnis min en la stomakon. 


- Nu, Luĉjo, se ni staros ĝis morgaŭ sur tiu kajo, mi 
ne povos paradi antaŭ vi en la verda ĵartelzono de 
profesoro... 


La nomon de la fama fetiĉisto forglutis la grincado 
de preterveturanta vagonaro. 


Deka epizodo: 


KIEL MI ŜTOPIS TRUOJN 

ANKAŬ EN LA PLENA ILUSTRITA VORTARO 
Per fajfilo oni fajfas 

(Fundamento de Esperanto, 

Ekzercaro, $ 34) 


Sub la tablo la piedeto de s-ino Lambresto morse 
martelis mian ŝuon, dum ŝi simplanime rigardis sian 
edzon kun ŝajna atento al lia babilado pri 
neologismoj. Komence, kiam oni surtabligis la 
rostitan kokidaĵon, mi pensis, ke la unua tuŝo estas 
hazarda, kaj mi ĝentile retiris mian piedon. Post 
kelkaj minutoj tamen mi denove sentis mildan 
premon sur mian ŝuon, kaj, ĉe la fromaĝo, mi estis ja 
certa, ke la bela Korina Lambresto decidis vigle flirti 
kun sia gasto. Mi do akceptis ĝis la fino de la 
tagmanĝo la agrablan subtablan koketadon. 


Kun flegma mieno mi trinkis mian kafon, kaj tra la 
fumo de mia cigaro mia rigardo vagis de la grandaj 
bluaj okuloj de la ĉarmega hipokritulino al la osta 
vizaĝo de Lambresto, kaj de la alloga supro de ŝia 
dekoltaĵa sulko al liaj maldensaj lipharoj. Per akuta 
voĉo li donkiĥote atakis la muelilojn de 
Neologismujo. Mi aŭtomate kapjesis, ne aŭskultante 
liajn vortojn, sed pensante: «Stranga paro. Li estas 
proksimume 60-jara kaj verŝajne ne kontentigas la 
sekretajn dezirojn de sia juna edzino, alie ŝi ne 
serĉus feliĉon aliloke. En ŝi certe subbrulas braĝo, 
kiu atendas oportunan blovon, por transformiĝi en 
frakasan lafofluon». 


Mian revadon subite interrompis lia falseto: 


- Samideano, vi ne atentas miajn parolojn. Ĉu vi 
havas zorgojn? 


- Ne, tute ne. 


- Aŭ ĉu vi ne samopinias kiel mi pri la pereiga influo 
de la novigantoj? 


- He, he, eble, ke... 


- Ne eble! Oni kondamnu ĉiun neologismon. Ĉu ne, 
Korina? 


- Jes, Adalberto. 


La piedeto morsis al mi: «Ve, mi devas ĉiam 
respondi: jes, Adalberto». 


- Nu, en mia oficejo por ĝenerala statistiko, oni 
alkutimiĝas al reguleco, klareco, konservemo, kiuj 
estas la fundamento de bone organizita socio. Ĉu ne, 
Korina? 


- Jes, Adalberto. 


La piedeto petis mian pardonon sub la tablo. Per mia 
libera maleolo mi karese trankviligis ŝian suron. 


- Ekzemple mi aĉetis antaŭ multaj jaroj la vortaron 
de Kabe, kaj tiu admirinde simpla libro tute sufiĉas 
por miaj bezonoj. Korina akiris diablan eldonaĵon, kiu 
nomiĝas Plena llustrita Vortaro. Mi foliumis ĝin kun 
abomeno. Ĝi estas vera neologismaro. 


- Oni devas tamen konsideri la evoluon de la mondo, 
la moderniĝon de... 


- Ta ta ta. Fi! Fi! Kaj ankoraŭ fi! Ĉu ne, Korina? 


- Jes, Adalberto. 


La piedeto komprenigis al mi: «Ha! Kian vivon mi 
pasigas kun tiu ulo!» 


Lambresto grincis plu: 

- Cetere, samideano, ĉu vi scias, kial ni invitis vin 
hodiaŭ al tagmanĝo? Pro via midzuminado. Cu ne, 
Korina? 


- Jes, Adalberto. 


Mi eksaltis kaj rigardis ambaŭ gastigantojn per 
okuloj plenaj de demandsignoj. La piedeto ordonis: 
«Ne ekscitiĝu, atendu pacience». Mi balbutis: 


- Pro mia mi, midz, midzuminado? 


- Jes. Korina donacis vian libron Kruko kaj Baniko al 
sia japana korespondantino. Cu ne, Korina? 


- Jes, Adalberto. 


La piedeto tamburis al mi: «Ho! Kiel via ŝercaro 
amuzis min!» 


- Konfesu, ke via libro ne havas la plej etan 
literaturan aŭ moralan valoron. 


- Mi konfesas. 
La piedeto ekkriis: «Ho!» 


- Mi ja ne legis vian libron, ĉar mi malfidas la 
modernajn aŭtorojn. La neĝa blovado de Puŝkin, La 
kastelo de Prelongo de Valienne, jen bonaj, klaraj 
modeloj de sana literaturo... 


- Ĉu vi legis tiujn modelajn librojn? 


- Ne, sed mi aŭdis, ke ili estas fidelaj al la 
Fundamento. Kaj la vorto Fundamento revenigas min 
al la kompatinda japana korespondantino. Ŝi skribis 
al Korina, ke sur la unua paĝo de via libro ŝi trovis 
nekompreneblan vorton: midzuminado. Efektive ĝi ne 
estas menciita en la vortaro de Kabe, kaj, ha ha, 
permesu, ke mi ridu, Korina vane serĉis ĝin en sia 
Plena Ilustrita Vortaro, kiu tamen ne avaras ĉiajn 
strangaĵojn kaj trivilaĵojn. Ĉu ne, Korina? 


- Jes, Adalberto. 
La piedeto furiozis: «Aj, miaj nervoj!» 


- Ĉu vi konscias la gravecon de la problemo? Vi kaj 
viaj samuloj kripligas nian internacian lingvon al 
nekomprenebla ĵargono. 


- Oni ne troigu... 


- Ĉu vi opinias, ke mi troigas, kiam mi asertas, ke mi 
hontas ne povi doni taŭgan respondon al japanino, 
jes samideano, al japanino! Ŝi ankaŭ demandis, ĉu 
tiu vorto eble deriviĝas de la japana mitsu-minato, 
kies signifo estas «tri pordegoj». Mi ne kuraĝas 
pensi, ke via prozo estas tiel dubasenca, ke ĝi povus 
perturbi la imagon de honestaj virinoj. 


- Sinjoro Lambresto, trankviliĝu, tiu vorto ne aludas 
korpajn aperturojn. 


- Ĉu? Kion do Korina respondu al sia 
korespondantino? He! Kion? 


Lia segilvoĉo incitis miajn orelojn kaj ankaŭ la 
oreletojn de Korina, kiel ŝia piedeto konfirmis al mi. 


- Sinjoro Lambresto, bonvolu pripensi la vorton 
miozoto. Se iu donacas tiujn floretojn al amata 
homo, tio simbole signifas: «Ne forgesu min». Tial la 
poetoj nomas miozoton neforgesumino. Same... 


Kolere Lambresto ekstaris kaj malpacience ĵetis sian 
buŝtukon sur la tablon. 


- Ne, ne, mi petas vin. Ne parolu pri la poetoj. Ili 
estas la ĉefaj tombofosistoj de Esperanto. Mi ja 
vidas, ke vi... Sed, pardonu, mi devas iri en mian 
oficejon, por solvi gravan problemon pri la nombrado 
de la bervalaj stratoj. 


- Do ankaŭ mi foriros. 


- Ne, bonvolu resti. Ĉar vi ŝatas la poezion, mia 
edzino legos al vi siajn versaĵojn. Ĉu ne, Korina? 


- Jes, Adalberto. 


La piedeto emfazis sur mian piedkalon: «Jeees, 
restu, mi petas!» 


Li iris. Kaj, dum servistino deprenis la manĝilaron, 
Korina kondukis min en saloneton. 


La abrupta disiĝo de niaj piedoj kaŭzis egan ĝenon 
inter ni. La subtablan intimecon anstataŭis ia 
monduma tono, kiu aliigis nin en indiferentajn 
neŭtralulojn. Afektante fremdan mienon, Korina 
demandis: 


- Sinjoro, ĉu vi deziras trinki konjakon, dum mi serĉos 
miajn verketojn? 


- Volonte, sinjorino. 


Post kelkaj minutoj ŝi revenis kun tri lernejaj kajeroj, 
en kiuj ŝi kaligrafiis siajn versojn, kaj la deklamado 
komenciĝis. Odoj, sonetoj, baladoj kaj rondeloj 
sekvis en unutona voĉlegado: Printempa arbaro, 
Unua renkonto, La infanoj de l' plugisto ktp. 


- Ĉu vi scias, ke mi iam ricevis la duan premion por 
originala poezio? 


- Ha! Mi gratulas vin. 


Ŝi modeste ridetis kaj plue recitadis. Dum ŝia 
melodia voĉo lulis min, mi pli ol la versojn atentis la 
ĉarmojn de la legantino. Tian korpon disponas la 
filistro Lambresto! Ha! Tiuj kruroj, tiu dekoltaĵo, tiu 
ronda brusto, tiuj blondaj haroj, tiu rava vizaĝo en la 
manoj de la statistikisto! Tio estas ja pura krimo. Ĉu 
oni do ĉiam ĵetos perlojn antaŭ la porkojn? 


- Samideano, mi legas, mi legas, kaj ni tute forgesis, 
ke vi venis por klarigi, kio estas midzuminado. Mi 
ankoraŭ ne scias, ĉu tio estas komparebla kun floroj 
aŭ kun tri pordoj. Vi parolis antaŭe pri 
neforgesumino... 


- Jes, kara samideanino, tio estas analoga gramatika 
formo. Mi klarigu ĝin per ekzemplo: kiam amparo 
decidas sin dediĉi al amoraj ludoj, okazas, ke la viro 
diras al sia kunulino: «Midzu min». Tiun ludon oni 
nomas midzu-min-o, kaj la sufikso ad montras la 
agrablan daŭron de tiu amuziĝo: midzu-min-ad-o. 


- Hm, hm! Mi provos memori vian klarigon. 


Ŝi silentis momenton, kvazaŭ ŝi preparus novan 
demandon, sed ŝi fine proponis: 


- Nun, se vi volas, mi kantos al vi kanzonon, kies 
tekston kaj muzikon mi komponis. 


- Ho, brave! 


Ŝi sidiĝis antaŭ piano kaj petis min stari apud ŝi, por 
turni la paĝojn de la manskribita partituro: La 
forĝisto de l' amo. Mi ne ege interesiĝis pri la teksto 
de la multaj strofoj; mi nur memoras la refrenon: 


En la forĝejo de mia kor' 

Ha, ha, ha, ardegas la flamo. 
Batu, martelu do kun fervor' 
Ha, ha, ha, forĝisto de l' amo. 


Starante dekstre de Korina, mi voris ŝin per la okuloj 
„kaj mi retenis miajn formikplenajn manojn. Mia 
rigardo enprofundiĝis tra la dekoltaĵo ĝis la 
antaŭkorto de ŝia «forĝejo», alkroĉiĝis al belgrajno 
sub ŝia orelo, karesis ŝian grasetan korpon de supre 
malsupren kaj reen, estis torturata de la tenta 
tremetado de ŝiaj mampintoj ĉe ĉiu «ha, ha, ha». 
Fine mi ekvidis la piedeton, mian komplicon, flirtanta 
kun la pianpedalo. La piedeto signis al mi: «Nu, 
stultulo, kion vi atendas?» 


Kuraĝigite, mi klinis min kaj algluis miajn lipojn al la 
belgrajno. La piano silentis, kaj el la gorĝo de la 
kantantino gluglis lasta «ha, ha, ha», sed en tute 


nova tono. Ŝia korpo skuiĝis, kaj ŝi turnis al mi siajn 
simplanimajn bluajn okulojn. 


Mi murmuris: 

- Korina, mi ne povis plu. 

Ŝi suspiris: 

- Mi ne scias, kion mi pensu pri tio. 

Ŝi komedie paŭzis kaj afektis seriozan mienon. 


- Krome, sinjoro, vi ankoraŭ ne diris al mi, kion 
signifas midzi. 


La brakoj, kiujn mi jam tenis pretaj ĉirkaŭpreni ŝin, 
falis laŭlonge de mia korpo. Mi rigardis ŝin per 
stultaj okuloj kaj demandis, konsternite: 

- Kion vi diris? 

- Kara amiko, mi nur deziras scii, kio estas midzi. 

- Mi jam ja klarigis tion al vi. 

- Ne, vi nur ĵonglis per «ne forgesu min», «midzu 
min» ktp, sed vi mem scias, ke via midzo ne estas 
trovebla eĉ en la Plena Ilustrita Vortaro. 

Mi ridetis. 


- Korinjo, vi estas poetino. Vi do posedas 
ekzempleron de la Parnasa Gvidlibro. 


- Certe, jen ĝi. 


- Nu, bonvolu foliumi ĝis la glosaro. Ŝi serĉis kaj 
laŭte legis: 


- Midzi: buŝko... ho, ho, hooo! 


Kvara «ho» ne eliris el ŝia mirronda buŝo, ĉar mi 
kaptis ŝiajn genuojn, por turni la piantabureton, ĝis 
ŝiaj lipoj troviĝis ĝuste antaŭ miaj. Ha, la 
hipokritulino! Kia kiso, kia kisado! Post du minutoj 
(aŭ du horoj?) Korina milde repuŝis min, por reakiri 
spiron kaj flustri en mian orelon: 


- Karulo, ĉu estas eble, ke tiaj manieroj, kiaj en 
Parnaso, ekzistas en la realeco? 


- Korinjo, mia dolĉa amatino, ĉu vi vere neniam?.. 
Ŝi levis la ŝultrojn. 
-Vi mem aŭdis mian edzon laŭdi sian konservemon. 


Ambaŭ ni vespiris, kaj post silento, forte 
alpremiĝante al mi, ŝi hezite demandis: 


- Karulo, ĉu vi opinias, ke ankaŭ al mi plaĉus?.. 


Mi malrapide levis ŝin de la tabureto kaj milde ŝovis 
ŝin al granda sofo, meblo aparte oportuna por mia 
celo. Dume mi murmuris al ŝi, kiel volupte mi kisas 
ŝian belgrajnon. Ŝi ronronis kaj mallaŭte konfidis al 
mi, ke ŝi posedas ankoraŭ pli belan belgrajnon 
aliloke. Poste ŝi diris nenion plu, ĉar ŝia buŝo tute 
koncentriĝis sur la eblo inspirita de la Parnasa 
Gvidlibro. La paŝtistino ludanta ŝalmon en pentraĵo 
pendanta super ni povus atesti, ke la sufikso ad tiun 
tagon apenaŭ sufiĉis, por montri la daŭron de nia 
plezuro. 


Korina, kiu genuis sur la tapiŝo, poste sterniĝis apud 
mi sur la sofo. Mi prenis ŝin en miajn brakojn kaj 
danke kisis ŝiajn virtuozajn dolĉajn lipojn. Ni iom 
ripozis, sed mia amorantino baldaŭ proponis kun 
brula okulumado: 


- Karulo, mia japana amikino menciis la ludon mitsu- 
minato. Restas du pordoj... 


Mi ne scias, ĉu mitsu-minato estas ludo, doktrino aŭ 
kuirrecepto, sed, responde al la sugesta invito de 
Korina, mi miavice genuiĝis kaj tiel diligente 
esploradis la ceterajn enirejojn al la volupto, ke mi 
fine malkovris la nigran belgrajnon, kiu ornamis la 
blankan pufan kadron de la malantaŭa pordeto. Kaj, 
forĝisto de l1' amo, mi ekmartelis ŝian ardegan 
karnon kun fervor'. 


Je la kvina, kiam mi forlasis la gastaman domon de 
Lambresto kun malforto en la kruroj kaj lumo en la 
kapo, mi trafis la statistikiston sur la trotuaro. 


- Ha, samideano, nun vi foriras. Kion vi pensas pri la 
talento de mia edzino? 


- Fabela, fabelega! Post kelkaj ekzercoj ŝi certe 
baldaŭ ricevos la unuan premion. 


- Kaj ĉu vi fine klarigis al ŝi, kio estas via fama 
midzuminado? 


- Jes, la radiko estas facile trovebla plurloke, 
ekzemple en... 


- Ekzemple, ekzemple... Ha ha! Permesu, ke mi ridu. 
Kial do ne en la laŭdire Plena Ilustrita Vortaro? 
Plena! Ha! ha! 


- Mi jam skribis pri tiu bedaŭrinda manko al 
profesoro Waringhien. 


- Ha? Kion li respondis? 


- Ke la angla presisto forgesis midzi, sed ke li zorgos 
pri tio okaze de la dua eldono. Kaj, ĉar la vortaro 
estas ne nur plena, sed ankaŭ ilustrita, midzo estos 
detale prezentita en aparta bildotabulo. 


Lambresto kompateme skuis la kapon. 


-Vi devos do aĉeti duan ekzempleron de la Plena 
Ilustrita Vortaro. Al mi sufiĉas la vortaro de Kabe. Ne 
unu stelon ricevos de mi la rabemaj libristoj! 


Kaj, elpoŝigante sian ŝlosilon, li asertis kun 
sarkasma rideto: 


- Mi estas saĝa. Mi ne lasas min elsuĉi, kiel vi. 
Dekunua epizodo: 

KIEL MI ELIMINIS DU GRAVAJN MALSANOJN 

EL LA ESPERANTO-MOVADO 

Sur tiuj ĉi vastaj kaj herboriĉaj 

kampoj paŝtas sin grandaj brutaroj, 

precipe ŝafoj 

(Fundamento de Esperanto, 


Ekzercaro, $ 34) 


Ĉu vi jam estis en Grezijono? Jes, kompreneble: ĉiu 
serioza samideano devas almenaŭ unufojon en sia 
vivo pilgrimi al la bela kulturkastelo de la francaj 
esperantistoj. Oni neniam tro laŭdos la afablecon de 
la deĵorantoj, la altan nivelon de la programoj, la 
freŝan verdecon de la parko kaj de la koroj, la arton 
de la ĉefkuiristo. Tiun senpagan reklamon mi ŝuldas 
al Grezijono, por iel kompensi malprofiton kaŭzitan 
de mia nekuracebla ŝercemo. Ho, grezijonanoj, ĉu vi 
pardonos min, se mi konfesos al vi kun sincera 
pento, ke mi iam malhelpis gaston viziti vin? 


Pasintan jaron okazis en Bervalo komuna kongreso 
de la «Kontraŭalkoĥola Centro» kaj de la «Verda 
Universala Ligo de Vegetaranoj». Tia invado de 
abstinuloj en nian kutime gajan, gastaman, vivoĝuan 
urbon etendis funebran vualon super la tuta 
ĉirkaŭaĵo de la kongresejo. La drinkejoj estis 
dezertaj; la viandistoj kuntiris la nazon, kiam 
senkarnulinoj pasis sub grandaj verdaj ĉapeloj 
ornamitaj per napoj kaj karotoj; la putinoj mokridaĉis 
la flavmienajn akvotrinkantojn, nomante ilin 
senvostuloj. La insulto sonis des pli strange, ke ĝi 
trafis ĝuste KACanojn. 


Ankoraŭ pli strange kaj ironie impresis min la 
apudmeto de ambaŭ sigloj super la portalo de la 
kongresejo: KAC-VULV, kiam mi matene 
alproksimiĝis, por gvati la sintenon de la herbovoraj 
kompatinduloj, kiujn mi malfacile povas nomi 
samideanoj, kvankam ankaŭ ili parolas Esperanton. 
Ni ja ne kulturas la saman ideon pri la kunmeto de 
KAC kaj VULV. 


En la granda halo mi sentis, ke mia brila nazo kaj mia 
dorlote flegata ventro malkonvene kontrastas kun la 


deprimitaj figuroj, kiuj silente vagis inter afiŝoj 
atentigantaj ilin pri la teruraj efikoj de bifsteko kaj 
ruĝa vino. Laŭ mia kutimo mi ĉirkaŭrigardis, ĉu estas 
en tiu griza popolamaso ne tro malgrasa junulino, 
kiun mi povus konverti al pli normala vivmaniero. 
Vane. Preterpasante kun naŭzo aĉan bufedon 
garnitan per mineralaj akvoj kaj spinacaj sandviĉoj, 
mi direktis min al la elirejo, kiam stangeca viro 
subite staris antaŭ mi. Pluraj KACanoj aŭ VULVanoj 
(mi ne kapablis distingi ilin) murmuris: «La 
prezidanto Rafano! La prezidanto Rafano!» La 
prezidanto iel memorigis min pri inkvizitoro. Lia 
tranĉa aglonazo, liaj ĉevalaj makzeloj, lia severa 
rigardo, lia maldensa tremetanta kaprobarbo, lia 
minace levita osta montrofingro reliefigis la 
abruptan tonon de liaj sentencoj pri alkoholo kaj 
viando, kies uzo nepre kondukas al malmorala vivo 
kaj precipe al seksaj ekscesoj. 


-Jes, karaj membroj de la «Kontraŭalkohola Centro», 
kies prezidanto mi estas, kaj de la «Verda Universala 
Ligo de Vegetaranoj», kies vicprezidanto mi estas, 
disvastigu nian idealon ĉie kaj ĉefe en la Esperanto- 
movado, kiu toleras en siaj vicoj tro da brandemuloj 
kaj kolbasemuloj. Ni elradikigu tiun plagon! 


Miaj najbaroj aplaŭdis, Kaj mi rimarkis kelkajn 
malaprobajn rigardojn, fiksitajn sur mia provoke 
karmezina nazo. Mi ekpaŝis al la elirejo, dum la 
prezidanto plu predikis: 


- Jes, karaj KACanoj kaj VULVanoj, mi mem, tuj post 
nia kongreso, unuafoje veturos al Grezijono. Kredu 
min: post mia restado en la kastelo la tieaj gastoj 
estos konvertitaj al nia etiko, kaj nur pura akvo... 


Mi ne aŭskultis la pluan deklamadon de la 
inkvizitoro. Mi melankolie vagis sur la trotuaro, for 
de la mucida atmosfero de la KACVULVanoj. Fi! Kial 
misuzi tiel belajn vortojn por aferoj tute ne 
elvokantaj la ĝuojn de la kopulacio? 


Ekvidante la ŝildon de la «Gaja Barelo», mi memoris, 
ke ĵus sonis la aperitiva horo. 


- Bonan tagon, Bobo. Ĉu restas iom da vinbera suko 
en via barelo? 


- Ho, amiko, se nur tiaj funebrantoj ĉiam kongresus 
en Bervalo, mi devus mem malplenigi miajn barelojn 
sola kun mia Bobino. 


Mi ridis: 


- Ne timu. Se vi vere bezonus helpon, mi konas iun, 
kiu... 


- Jes, amiko, mi konas vian bonan koron kaj vian 
grandan stomakon. Nu, gustumu tiun rozan vinon el 
Arbozo. Mi ricevis ĝin antaŭ du semajnoj. 


El la fundo de la restoracieto spica bonodoro de 
stufitaĵo akompanis la voĉon de Bobino, kiam ŝi puŝis 
la pordon de la kuirejo: 


- Bobo! La manĝo estas preta. Ha, bonan tagon, 
sinjoro Luĉjo. Vi estas nia sola gasto. Restu do kun 
ni. Mi scias, ke vi ŝatas mian kuniklaĵon. Antaŭe vi 
povos konigi vian opinion pri farĉitaj tomatoj, kiujn 
mi... 


La mastro interrompis sian edzinon, ŝerce frapante 
ŝian postaĵon. 


- Bobino, ne babilu. Mi malsatas. 
Ŝi rebatis: 


-Ventregulo, zorgu do pri la trinkaĵoj. Iru en la kelon. 
Ankaŭ mi deziras gustumi vian vinon el Juraso. 


Ni sidiĝis ĉirkaŭ rustike dekoraciita tablo, kaj baldaŭ 
pufaj tomatoj krevis sub niaj forketpikoj, liberigante 
aroman haketaĵon, kies sukon ni postlekis de niaj 
lipaj komisuroj. Kun fermitaj okuloj ni enstomakigis 
ĉiun duan glutaĵon per helpa gargaro de arboza vino. 
Ha, la arboza vino! Se Bervalo ne alkalkulus min al 
siaj infanoj, mi dezirus esti franco, mi emus vivi en 
Ĵuraso. Kiam la talentega Bobino surtabligis la 
kuniklaĵon kaj deprenis la kovrilon de la kaserolo, 
glora fanfaro ektremigis niajn nazlobojn, kaj la 
trempo de nia pano en la saŭco estis kvazaŭ 
uverturo al ajla, laŭra, petrosela, askalona, agarika, 
timiana simfonio. 


Bobo subite deklaris: 


- Mia Bobino estas geniulino. Mi bedaŭras, ke mi 
devos ŝin forlasi. 


- Vi estas freneza! Ĉu vi intencas eksedziĝi? 
Ridego skuis la barelventron de Bobo. 


- Tute ne. Mi nur vojaĝos al Saŭmuro, por aĉeti 
vinon. Dum mia foresto mia bofratino helpos 
Bobinon. 


- Al Saŭmuro? 


- Jes. Ĉu vi deziras akompani min? 


Serĉante per la pinto de la lango peceton da 
kuniklaĵo kaŝitan en kava molaro, mi cerbumis: la 
kastelo Grezijono situas en la sama departemento 
kiel Saŭmuro. Ĝi kuŝas precize en la komunumo 
Boĵeo. Kaj en la ĉarma urbeto Boĵeo kuŝas (kun 
multaj viroj) tri famaj putinoj: la patrino Aglaa kaj 
ties du filinoj Frozina kaj Talieta. La boĵeanoj nomas 
tiujn tri graciulinojn simple «la ses gluteoj». lam 
ĝuinte mem la gastamon de la ses gluteoj, mi 
decidis, ke tiuj ses gluteoj servu kiel lasta remparo 
antaŭ la insida agreso de la prezidanto Rafano 
kontraŭ Grezijono. 


- Bobo, mi libertempas. Mi do veturos kun vi al 
Saŭmuro. Car vi havas grandan aŭtomobilon, ni 
eventuale povus kunpreni konaton, ĉu ne? 


- Kiun? 


Kiam mi citis la nomon de la kontraŭalkohola 
vegetaranarestro, la restoraciisto, kiu estis 
malpleniganta sian glason, preskaŭ sufokiĝis. La 
okuloj elsaltis el lia viola vizaĝo. Li konvulsie 
ektusegis, kaj la arboza nektaro, maltrafante la 
gorĝon, vaporumiĝis ĝis la nazo de Bobino, kiu 
ekskoldis sian maldelikatulon. Inter ruktoj, 
gargarbruoj kaj borborigmoj, raŭkaj sakroj ŝprucis el 
lia tremanta buŝo: 


- Brrr - Fek! - Ĥhha! - Vi deliras - Merdon! - 
Kontraŭalkoh-h-h - Neniam! 


Mi milde frapetis lian dorson, prezentis al li plenan 
glason kaj provis kvietigi lin, maldetale klarigante 
mian celon. Kiam lia edzino surtabligis kortuŝe 
molan kamemberton, lia vizaĝo sereniĝis. Miaj 


paroloj esperigis al li amuzan vojaĝon kun s-ro 
Rafano, kaj li fine konsentis: 


- Jes, amiko, ni kunprenu la ridindan legomulon. Nun, 
se vi permesas, mi siestos dum kvaronhoro. La 
emocio lacigis min. 


Lasante Bobon zorgi pri trankvila digestado, mi reiris 
al la kongresejo kaj profitis de paŭzo por 
alproksimiĝi al la inkvizitoro. 


- Sinjoro prezidanto, hodiaŭ matene vi menciis vian 
intencon vojaĝi al Grezijono. Eble mi povus utili al vi. 
Postmorgaŭ mi veturos kun amiko al la grezijona 
regiono. Ĉu vi akceptus lokon en nia aŭtomobilo? 


Li hezitis. 


- Tiel mi ja ŝparus fervojan bileton kaj gajnus 
tempon. Sed ŝajnas, ke vi estas nek KACano nek 
VULVano. 


-Hm! Ne en la senco, kiun vi... 


Li levis sian ostan montrofingron kaj skuis sian 
kaprobarbon. 


- Sinjoro, domaĝu vian vervon. Mi jam aŭdis tiajn 
krudajn kalemburojn pri nia respektinda idealistaro. 
Mi estas konvinkita, ke mia ĉeesto bonfare efikos sur 
vin. Mi savos vin, sinjoro. Mi savos vin. 


La 17an de julio frumatene ni transiris la bervalan- 
francan limon, kaj nia aŭto rapide ruliĝis sur 
pitoreska vojo borderita per platanoj. Bobo gaje 
fajfis ĉe sia stirrado. Apud li mi ĝuis la pejzaĝon, la 
freŝan aeron, la leviĝantan sunon, ne atentante la 


tedan monologon de Rafano sidanta funde de la 
limuzino. Ĉirkaŭ la oka la kondukanto sciigis, ke li 
soifas kaj ke ni tuj faros pikniketon. Nia 
kunveturanto maltrankvile demandis, ĉu ni ekvidis 
fonton apud la vojrando. Bobo rikanis: 


- Ne fonton, sed belan herbejon, sur kiu vi povos 
paŝtiĝi. 


Ofendite, la inkvizitoro faldis sian tranĉilnazon kaj 
rifuzis eliri el la aŭto, kiam ni haltis en ombra 
arbarvojeto kaj paŝis al muskejo kun nia proviantujo. 
Bobo elpoŝigis korktirilon kaj prezentis al mi 
boĵolezan vinon el la lasta rikolto. Ĝi tikle kaskadetis 
en mian glutejon, kaj la resto malaperis kun gaja 
gluglado en la senfundan stomakon de la grasa 
restoraciisto. Dum Bobo malkorkis duan botelon, mi 
tranĉis maldikajn pecojn da salamo kaj vokis la 
abstinulon: 


- Sinjoro Rafano, ne paŭtu. Vi bezonas nutron por la 
cetera vojaĝo. 


Bobo blekis: 


- Maljuna lignokapulo, ni pacience eltenis vian 
balbutaĉon pri salato kaj akvo. Nun, se vi ne 
gustumos la leporan pasteĉon preparitan de mia 
edzina moŝto, vi grave ofendos ŝin, kaj mi ĵuras per 
Bakĥo, ke vi iros al Grezijono piede. 


La ardeaj kruroj de la vegetarano elŝoviĝis el la 
pordo de la aŭtomobilo kaj ŝanceliĝis ĝis la 
piknikejo. Li murmuris: 


- Pardonu. Mi ne estas tiel rigida, kiel vi eble opinias. 


Kaj li ĵetis sin sur la leporan pasteĉon. Li tamen ne 
volis trinki, certigante, ke li povas resti sobra tiel 
longe, kiel kamelo. 


Je la dekunua kaj duono la impona saŭmura kastelo 
siluetiĝis ĉe la horizonto, kaj ni baldaŭ haltis antaŭ 
la perono de la fama vinkomercejo Verdiero. Mi 
konjektas, ke kritikemuloj suspektas min pri 
kaŝreklamado por la firmoj, markoj kaj titoloj cititaj 
en mia libro. Mi dezirus klarigi tion per piednoto, sed 
mia kara eldonisto malpermesis al mi uzi plu 
piednotojn. Li asertas, ke ili malfaciligas la 
kompostadon, tedas al la legantoj kaj eĉ kaŭzas al 
iuj akutan tortikolon. Mi do honeste deklaras, ke, 
ricevante mizerajn tantiemojn de mia kara eldonisto, 
[16] mi senĝene pliigas mian modestan 
ŝtatfunkciulan salajron per kontraktoj kun ĉiaj 
entreprenoj dezirantaj konigi siajn varojn sur la 
monda merkato. Almenaŭ mi kuraĝas konfesi la 
veron, kaj, se mi ne estus diskreta, mi povus riveli la 
nomojn ekzemple de franca romanisto, kiu en ĉiu 
ĉapitro reklamas diversajn brandojn, kaj de anglino, 
kiu farĉas siajn poemojn per markoj de kondomoj. 
Tiu ekskurso elmontris unu fojon pli la priplorindan 
situacion de la esperantistaj beletristoj. 


Nu, elveturiliĝinte antaŭ la perono de la firmo 
Verdiero, kies adreso estas facile trovebla en la 
saŭmura telefonlibro, ni iris en la oficejon de la 
direktoro. Li tuj petis nin akompani lin en grandegajn 
kelojn, por gustumi ĉiujn vinojn kreskantajn en la 
Luarvalo. Komence Rafano sciigis, ke li ne 
partoprenos en la drinkado. S-ro Verdiero protestis, 
ke ne temas pri drinkado aŭ trinkado, sed pri scienca 
studo de naturaj produktoj. La ĉefo de la 
«Kontraŭalkohola Centro» mallaŭte senkulpigis sin: 


- Mi ne estas tiel rigida, kiel vi eble opinias. 


Vere ankaŭ li diligente ekstudis ĉiujn glasojn 
vicigitajn antau lia nazo. Kaj lia kurba flarorgano 
grade aliformiĝis al bela, ruĝa granatotranĉaĵo. Lia 
rigardo malklariĝis. Li provis esprimi sian 
kontentecon, sedl lia lango algluiĝis al lia falsa 
dentaro, kaj li nur stulte ekridaĉis. 


Post kiam Bobo elektis la vinspecojn destinitajn por 
la bervalaj gastoj, s-ro Verdiero metis dekduon da 
boteloj en korbon kaj ordonis: 


- Sekvu min. Ni tagmanĝos ĉe mia amiko, la 
parohestro de Vilberno. Li atendas nin. Ni rapidu, ĉar 
lia servistino malŝatas la neakuratecon. 


Vilberno kuŝas je kelkaj mejloj de Saŭmuro, sur la 
norda bordo de Luaro. Kiam la du veturiloj haltis en 
la korto de la malnova paroĥestrejo, apud romanika 
preĝejo, pastro Fadojo montris sian altan, 
ensutanigitan staturon sur la sojlo. Lia ruĝa vizaĝo 
radiis de ĝojo. Li ekkriis al la vinkomercisto: 


- Klaŭdo, mi dankas la Sinjoron pro via vizito. 


S-ro Verdiero prezentis nin. Kiam li menciis la 
vegetaranecon kaj kontraŭalkoholismon de Rafano, 
la bonkora pastro sincere ekridis: 


- Malofta fenomeno en nia kristana regiono. Tamen 
eniru. Mia hejmo estas via hejmo, kaj la amikoj de 
Klaŭdo estas miaj amikoj. 


Ni sidiĝis en granda manĝoĉambro rigardanta al bele 
flegata ĝardeno. Pastro Fadojo per preĝeto 
antaŭdankis la Sinjoron pro la mirindaĵoj preparitaj 


de lia servistino, kaj li vokis ŝin, verŝante anĵuan 
rozan vinon en la glasojn. 


- Maria! 


El la kuirejo la maljunulino trotetis kun tera plado 
plena de grashepataĵo. Ni aplaŭdis ŝin, kaj s-ro 
Verdiero fariĝis nia proparolanto: 


- Saluton, bona Maria. Ni denove ĝuos vian talenton. 
Ha, kia plezuro! Nun ni trinku je via sano. 


Ni levis niajn glasojn. Abrupte, malkonvene kiel laŭta 
furzo dum plensilento en mozarta opero, aŭdiĝis la 
voĉo de la KACano: 


- Ĉu mi povus ricevi akvon? 


Pastro Fadojo fiksis la okulojn sur la solivoj de la 
plafono, kvazaŭ li timus, ke ĝi falos sur la tablon. 
Maria krucosignis sin, murmurante Jesumarijozef, 
kio nepre forpelas la diablon. Ŝi demandis, 
konsternite: 


- Ĉu vi estas malsana, sinjoro? 


Ni ĉiuj ekridis, kaj pastro Fadojo, zorge tranĉante la 
hepataĵon, memorigis nin, ke la teksto el la 
evangelio, kiun li plej volonte komentarias antaŭ la 
piularo de Vilberno, temas pri la edziĝofesto en 
Kana, dum kiu la Sinjoro ŝanĝis akvon en vinon. 


- Nu, rebatis Rafano, ĉar vi citas la Sanktajn 
Skribojn, kiel vi povas klarigi, ke vi senbezone 
manĝas viandon? Ĉu vi forgesis la dian ordonon: «Ne 
mortigu»? 


La paroĥestro fermis la okulojn kaj kompateme skuis 
la kapon. Subite li eksplodis, kaj lia voĉo tondris: 


- Ha! Per sankta Manbovo, patrono de Vilberno, ĉu 
ekzistos do ĉiam novaj sektuloj, kiuj pretendas 
kompreni la Biblion, pikpikante el ĝi senligajn 
pecojn? Sinjoro vegetarano, aĉetu hebrean 
gramatikon. «Ne mortigu» signifas nur «ne murdu». 
Koncerne la buĉadon de bestoj, sufiĉos al vi legi plu 
la Biblion, por konstati, ke la Eternulo zorgis pri la 
menuo de la kredantoj, rekomendante al ili manĝi 
ŝafofemuraĵon kaj rostitan kokidaĵon anstataŭ 
vermoj, bufoj aŭ similaj monstraĵoj ŝatataj de 
paganoj. Cetere la listo proponita de la Eternulo ne 
estas kredartikolo, kaj, se Li malpermesis manĝi 
kuniklaĵon aŭ porkaĵon, la kialo kuŝas en la malbona 
kvalito de la tiama bredado. Male nun... Sed mi 
perdas mian salivon, klarigante klarajn aferojn. 
Maria, alportu la andujetojn! 


S-ro Verdiero aldiris: 
- Maria, ne forgesu la botelojn da ŝinona vino! 


Remaĉante la nerefuteblajn bibliajn argumentojn de 
la paroĥestro, Rafano manĝis, manĝis, trinkis, 
trinkis. Li jam ne partoprenis en la konversacio. 
Restis al li nur iom da forto, por antaŭteni sian 
glason kaj replenigi ĝin. Dume li voris perdrikidon 
kun brasiko, englutis tri pecojn da kaprina fromaĝo 
kaj duonon de la frambotorto. Post kiam ni trinkis 
kafon kaj dudekjaran prunbrandon, li senĝene 
ekronkis en sia fotelo. Maria admire dankis la ĉielon 
per nova Jesumarijozef. Pastro Fadojo ridetis kaj 
karitate murmuris: 


-Vidu, li ne estas tiel rigida, kiel li aspektas. La 
Sinjoro kompatu lin kaj liajn sameraranojn. 


Bobo esprimis la deziron baldaŭ repagi en Bervalo al 
niaj gastigantoj pro la mirinda festeno, kaj ni disiĝis 
de la paroĥestro kaj de la vinkomercisto, por 
ekveturi al Boĵeo. Plej malfacile estis enŝovi la 
ebrian, dormantan KACVULVestron en la 
aŭtomobilon. Dum la plua vojaĝo al nia lasta etapo 
mi memorigis Bobon pri nia plano: mi telefone sciigis 
Aglaan pri nia alveno, petante ŝin glui grandan 
verdan stelon sur sia pordo. La domo de la ses 
gluteoj staras en la D-ro-Zamenhof-strato, unu 
mejlon antaŭ la kastelo Grezijono. Dum la ĝirado en 
la David-straton, mi atentigis la KACanon pri la fama 
fontano de la reĝo Renato, sed sonora ronko 
evidentigis al mi, ke Rafano tute ne sonĝas pri akvo. 
Kun ega peno ni eligis lin el la veturilo, post nia 
halto apud la hospitalo. Kiam mi tiris la sonorilon 
sub la granda verda paperstelo de la «sesgluteejo», 
li murmuris, ke la kastelo tute ne aspektas kiel en la 
prospektoj. Mi asertis, ke tio devenas de la vespera 
mallumo. La pordo malfermiĝis, kaj liaj okuloj 
malfermegiĝis antaŭ la malfermitaj ses brakoj de la 
boĵeaj ĉiesulinoj, kiuj enigis nin en la malĉastejon. La 
tri Gracioj estis simple vestitaj per mallongaj, tre 
mallongaj, verdaj, travideblaj ĉemizoj. 


Ĉarma legantino, mi dezirus klarigi al vi per 
piednoto, kial la ĉemizoj estis verdaj, sed vi ja konas 
la severecon de mia kara eldonisto. (Mi do nur 
rapide diru parenteze, ke Aglaa iam putinis en 
Marsejlo kun siaj apenaŭ adoltaj filinoj kaj apartenis 
al la unuaj aninoj de la «Unuiĝo de la Esperantistaj 
Amordomoj». Vi jam aŭdis pri UEA, ĉu ne? En 1962 
tiuj pionirinoj prudente decidis elmigri al Boĵeo, por 


dediĉi sin precipe al tiuj vizitantoj de la apuda 
kastelo Grezijono, kiuj deziras okupi sian liberan 
tempon per aliaj plezuroj ol librobindado kaj 
korbfarado.) 


Aglaa ekkriis, premante min al sia majesta pulmujo: 


- Malfidelulo! Jam de dek monatoj vi ne vizitis nin. Ĉu 
tiuj ĉi sinjoroj estas viaj amikoj? 


- Jes, jen Bobo, fama restoraciestro kaj ĝuemulo. Jen 
aliflanke s-ro Rafano, ĉefo de la KACanoj. 


La vegetarano ceremonie kisis la manon de Aglaa, 
dum la tri amoristinoj ekjubilis, ke ankaŭ ili estas 
fervoraj kacemulinoj. Mi senrevigis ilin, klarigante, 
ke bedaŭrinde ne temas pri la sama afero. Kiam ili 
aŭdis pri la «Kontraŭalkohola Centro», ĉiuj vemienis 
kaj demandis min, ĉu vere mi mem jam ne trinkas 
ĉampanon. Pinĉante la glorajn sidvangojn de la du 
filinoj, mi gaje protestis: 


- Anasinjoj miaj, mi soifas. Ni ĉiuj soifas. Nu, kuru. 
Kie estas la glaciujo kun la boteloj da Pomri- 
ĉampano? 


La entuziasmo renaskiĝis. En la salono meblita per 
profundaj sofoj, grandaj speguloj kaj lascivaj 
pentraĵoj la tri virinoj instigis nin liberiĝi de niaj 
ĝenaj vestoj. Ni volonte obeis. Nur Rafano ne volis 
demeti sian longan flavan kalsonon, kaj li aspektis 
kiel karnavala cikonio, kio kaŭzis ĝeneralan ridegon. 
Aglaa puŝis lin sur seĝon kaj sidiĝis sur liaj ostaj 
genuoj. Malaperante sub ŝiaj imponaj rondaĵoj, li 
balbutis: 


- Ha, Grezijono! Grezijono! Sinjorino direktorino, mi 
sincere dankas vin pro la neforgesebla akcepto en 
via kastelo. 


Bobo, tenante Talietan ĉe la talio, flustris al ŝi 
proponojn, kiujn ŝi verŝajne akceptis, ĉar ambaŭ 
baldaŭ rulfalis sur sofon en grandioza disflugado de 
verda araneaĵa ĉemizo kaj blanka interplektita 
femuraro. 


Kliniĝinte super la glacisitelon, Frozina baraktis 
kontraŭ la malcedema korko de la unua botelo. Mi 
helpis ŝin, firme tenante ŝin, por ke ŝi ne falu sur la 
tablon. Tio ebligis al miaj fingroj retrovi la varman 
karesindecon de ŝia juna karno. Ŝi afekte krietis, ke 
mi ĝenas la englasigadon de la ĉampano, sed la 
duma dolĉa turniĝado de ŝia satena pugo en mia 
polmo konfirmis al mi, ke la adorinda komediantino 
perfekte asimilis la lecionojn de lia patrino kaj iam 
superos ŝian amorarton. 


Aglaa prenis glason kaj trinkigis Rafanon. La Pomri- 
ĉampano fluetis de lia kaprobarbo sur lian 
birdobruston. Li senkulpigis sin: 


- Sinjorino direktorino, mi ne estas tiel rigida, kiel mi 
aspektas. 


Ŝi leviĝis kaj ironie deklaris: 

- Pri tio mi tuj zorgos. Demetu vian kalsonon. 

La nudigo de liaj fenikopteraj kruroj estis tiel 
malfacila, ke li stumble glitis sub la tablon. Aglaa 
sekvis lin, kaj baldaŭ lia balbutado «Ha, dankon, 


sinjorino direktorino, ha, Grezijono, dankon, ha! ho!» 
miksiĝis kun nia opa kverado, anhelado, gruntado, 


jodlado, ŝmacado, volupta kriĉado, liberiĝa 
stertorado. 


Paŭzo. 


Aglaa ekaperis el sub la tablo kun malkombitaj haroj, 
ĉifita ĉemizo kaj triumfa mieno. Si interfrapis la 
manojn: 


- Ne ĉesu, ne ĉesu! En kor' al ni sonas: « Obstine 
antaŭen! » Talieta, mia filinjo, alportu botelon da 
ĉampano kaj keksojn. 


Ni aplaŭdis la literaturajn sciojn de nia boĵea 
hetajro, la fruktogustan ŝaŭmvinon de la firmo Pomri 
kaj la unuajn akordojn de la virtuoza Frozina, kiu, 
kaptinte sian gitaron, ekkantis la kortuŝan arion: 


Juna streptokoko diris al sia gonokokino: 
Mi volas vin gratifiki. 


Mi ne intencas tedi vin, citante ĉiujn strofojn de tiu 
belega lirikaĵo. Ili estas cetere troveblaj en la 
Himnaro Esperanta. Hore ni kantis la refrenon: 


Kial grati, kial grati? 


Nur Rafano, sub la tablo, eligis el sia hoka nazo 
ronkajn mistonojn, kiuj ne harmoniis kun la 
romantika melodio. 


Ĉe la naŭa botelo da ĉampano, pri kiu mi ne 
garantias, ke ĝi estis de la firmo Pomri, ĉar la 
etikedo estis malfacile legebla, mi ekdormis en 
virinaj brakoj. Kiom da brakoj, mi ne povas precizigi. 


Mi nur memoras, ke mi havis mirindajn sonĝojn, kiuj 
estis dolore interrompitaj de inkvizitora voĉo: 


- Samideano, samideano, estas la sepa, vekiĝu! 


La hirta barbo de Rafano tremetis super mia vizaĝo. 
Li estis jam vestita. Elrampante el dolĉa, varma 
amaso da brakoj, mamoj, femuroj kaj aliaj karnaj 
trezoroj, mi skoldis lin, sed li naive klarigis: 


- Samideano, ni ne rajtas maloportuni la direktorinon 
kaj ŝiajn sekretariinojn tiel longe. 


La «direktorino», intertempe malferminte la okulojn, 
ĵetis al mi demandan rigardon, kiu signifis: «Ĉu tia 
grado de stulteco estas ebla?» Bobo, tirite el sia 
dormo, blekis: 


- Kreteno! Bovaĉo! Reiru al via furaĝo. 


La drinkejestro saltis sur la plankon kaj kuris al la 
tedulo kun skuiĝanta nuda umbiliko. Li kaptis lin je la 
kolumo kaj puŝis lin al la pordo, kriegante: 


- Iru al la stacidomo kaj petu bileton por brutvagono. 
Vi ne estas inda vojaĝi kun homoj. 


Mi aldiris: 


- Ne, Rafano. Vi ankaŭ ne estas inda resti en 
Grezijono. 


De sur la sojlo ni rigardis la malgrasulon, similan en 
sia nigra vesto al stevardo de enteriga entrepreno, 
malaperi laŭlonge de la D-ro-Zamenhof-strato. 
Rimarkinte, ke kelkaj fruleviĝemaj pasantoj gapas al 
nia nudeco, ni refermis la pordon de la «kastelo». 


Aglaa ordonis al sia filino: 
- Tanjo, kuiru do al ni fortan kafon. 


Kaj, karesante miajn raspajn vangojn, ŝi ŝovis min en 
sian tualetejon, dirante, ke mi povas disponi ŝian 
elektran razilon, kiun ŝi alie uzas nur por sia sura 
lanugo. Per tiaj detaletoj oni ekkonas verajn 
grandsinjorinojn, kies raran specon oni trovas hodiaŭ 
nur en unu eŭropa kortego, en kelkaj japanaj 
bordeloj kaj tre malofte ĉe esperantistaj delegitinoj 
por turismo. 


Karaj gelegantoj, kiam mi rememoras tiun epizodon 
de mia vivo, mi fieras pri mia sukceso. La 
«Kontraŭalkohola Centro» kaj la «Verda Universala 
Ligo de Vegetaranoj» tute dissolviĝis. Vi konstatos, 
ke la KACanoj malaperis el la lasta jarlibro de la 
Esperanto-movado. Postvivas nur dekduo da 
malcedemaj delegitoj de VULV. Ilin mi tutkore invitas 
al dektaga kuracado en la bervala kliniko de Bobino. 


Restas ja la uzurpo de la nomo Grezijono. Tiu kulpo 
ege turmentis mian delikatsentan animon dum pluraj 
monatoj. Por forigi miajn sendormajn noktojn, mi 
nepre devis elverŝi mian koron kaj trankviligi mian 
konsciencon per detala publika konfeso de mia peko. 
Jen tio ĵus okazis. Ho, grezijonanoj, antaŭ ol decidi 
pri via pardono, manĝu do bovan stekon, trinku tri 
glasojn da ruĝa vino kaj, se tio ne sufiĉos por veki 
vian indulgon, petu de mia kara eldonisto la ĝustan 
adreson de la ses gluteoj en Boĵeo. 


Postlasta epizodo: 


KIEL MI KONSTATIS, KE ESPERANTO ESTAS FLEGATA 


ANKAŬ EN LA TRANSMONDO 
Al homo, pekinta senintence, 
Dio facile pardonas 
(Fundamento de Esperanto, 
Ekzercaro, $ 22) 


Mi mortis la duan sabaton de septembro je la dek- 
unua kaj kvarono. 


La dato estas facile memorebla, ĉar ĝuste tiun tagon 
malfermiĝis la ĉassezono en la bervala distrikto. Ek 
de la sunleviĝo ĉiuj pafemuloj timtremigis leporojn 
kaj koturnojn en la kampoj kaj arbaroj de nia 
regiono. Ankaŭ mi malpacience atendis tiun sabaton. 
Ne kredu, karaj legantoj de tiu transtomba raporto, 
ke min interesis la sangavida persekutado al 
senkulpaj sovaĝbestetoj. Male. Mi opiniis, ke mi 
venĝos ilin, aranĝante rendevuon kun Karolina, la 
edzino de la impostisto. Mi ankaŭ havis la impreson, 
ke, kokrante la kolektiston, mi kompense rericevos 
almenaŭ morale parton de la sumegoj enspezataj de 
la bervala magistrato. 


La impostisto estis unu el la plej fanatikaj ĉasistoj en 
Bervalo. Ĉe la aŭroro de tiu fatala sabato li vagis 
kun pafilo kaj hundo tra la bruanta ebenaĵo, tiel 
lasante al mia dispono varman lokon en sia lito kaj 
ankoraŭ pli varman en la brakoj de Karolina. Ankaŭ 
ni ŝmiris kaj frotpoluris niajn amilojn, kiel oni iafoje 
nomas la armilojn de Kupidono, kaj per ili ni senlace 
persekutis la plezuron ĝis en la plej intimaj 
kaŝanguletoj. 


Ni ne povis konjekti, ke la impostisto ial revenos 
domen pli frue ol antaŭvidite. Dum ni kune trafis 
duafoje la klimakson de la volupto, terura knalo 
tondris en la ĉambro. Mian tiel oportune prezentatan 
dorson skuis la murda pafo, kaj, ankoraŭ aŭdante la 
kriojn de Karolina, mi sinkis en la neniecon. 


Puritanoj, hazarde foliumante mian libron, rikanos, 
ke fia diboĉulo fine ricevis merititan punon. 
Toleremaj legantoj male envios mian sorton, kiu 
evitigis al mi longan agonion kaj ebligis al mi fini 
mian vivon en lasta apoteozo de ĝissate ĝuita 
amoro, 


Kio min pleje mirigis post mia morto estis, ke mia 
intelekto funkcias plu. Mi devis do konstati, ke mia 
ĝisnuna materiisma koncepto pri la transmondo tute 
ne kongruas kun la sperto, kiun mi provos rakonti al 
vi. 


Estas malfacile priskribi mian konfuzon, kiam mi 
retrovis min en tute nekutima stato de malpezeco. 
Mi ŝvebis en blueta atmosfero kaj, jam ne 
perceptante mian korpon, mi rapide leviĝis al luma 
regiono strekata de oraj radioj. Traflugante ian helan 
nebulon, mi sopiris al mia tro frue forlasita vivo, Mi 
memoris la belajn teraninojn, kiuj perdis fervoran 
adoranton; la Esperanto-movadon, kiu perdis 
elstaran klasikan aŭtoron; la mondon entute, kiu 
perdis neŝanceleblan optimiston. Mi sentis min iom 
maltrankvila, ĉar, se vere ekzistas eterna vivo, eble 
ekzistas ankaŭ la infero promesita al la pekuloj de 
mia speco. 


Baldaŭ la nebulo malaperis, kaj antaŭ mi etendiĝis ia 
senfina murego, kies materialo ŝajnis nepalpebla 


miksaĵo el brilaj nuboj, vanila kremaĵo kaj holivuda 
kiĉa dekoracio. En ĝi faŭkis portalo, super kiu flagris 
granda surskribo : PARADIZO. Komence mi hezitis 
alŝvebi al tiu loko, pri kiu mi blasfeme ŝercadis dum 
mia tuta vivo, kiam mi dubis, ke oni povas esti 
feliĉega, eterne kantante hosana kaj haleluja. Sed 
mian scivolon tiklis la surskribo en Esperanto kaj 
ankaŭ la dolĉa muziko obtuze sonanta tra la nuba 
pordego. En ĝi estis ja klare rekonebla la melodio de 
La Feliĉo zumata de Ramona van Dalsem kun orgena 
akompano de Toos Schoonman. 


lu fajfis tra la fingroj, kaj maljunulo vestita per longa 
noktoĉemizo aperis sur la stratusa sojlo. Kun sia 
blanka barbo li memorigis min pri mia unua 
Esperanto-instruisto. Li signis al mi, ke mi 
alproksimiĝu, kaj diris al mi: 


- Ave, domine. Quid exspectas ante januam? Ho! 
Pardonu. Mi ne sukcesas perdi la malbonan kutimon 
paroli latine. Mi deziras al vi agrablan eternon. Eniru 
do en la paradizon. 


- Granda sankta Petro (ĉar mi supozas, ke vi estas 
sankta Petro), vi verŝajne eraras. Mi ne apartenas al 
la justuloj, kiuj rajtas tiel rapide ĝui la eternan 
feliĉegon. 


La ĉiela pordisto afable ridklukis kaj, familiare 
prenante min je la brako, invitis min en sian oficejon. 


- Vi mem eraras, kara eksa terano. Kiel multaj, vi 
havas malĝustan ideon pri la paradizo. Tio devenas 
de la oftaj mistradukoj kaj falsaj interpretoj de la 
sanktaj libroj. Rigardu mem miajn registrojn. 


Sur bretoj el nekonata ligno staris sinsekvoj da 
foliantoj, dekstre rozaj en la fako PARADIZO kaj 
maldekstre nigraj sub la rubriko PURGATORIO. 
Sankta Petro lerte kaptis roze binditan libregon, kaj 
lia montra fingro rapide laŭglitis la kolumnojn, dum li 
litaniadis: Baedeker, Baghy, Bakunin, Balkanyi, 
Balzac, Barbusse, Bartelmes, Bastien, jen, jen vi, 
konstatu, ĝuste super Beaufront. Ha! Li estis punita 
je tri jaroj da purgatorio, antaŭ ol veni en la 
paradizon. Male vi havas tre bonajn notojn. Legu 
kion la Ĉefo skribis apud via nomo: «Ŝatas vinon, 
bieron, brandon, spican manĝon, belajn virinojn, 
spritajn ŝercojn». Kaj la Ĉefo propramane substrekis 
«Bona esperantisto». Vi estas ja ideala kandidato al 
la eternaj ĝuoj. 


Mi balbutis: 
- Granda sankta Petro, mi ne komprenas, mi... 


- Pardonu, mi ekvidas animojn, kiuj atendas antaŭ la 
pordo. Sed ĝuste nun preteriras aliflanke la iama 
paroĥestro de Meudon, ha, ha, ankaŭ gaja petolulo. 
Lo! Sankta Rabelezo, bonvolu ĉiĉeroni tiun 
novebakitan paradizanon kaj konduki lin unue al la 
vestotenejo. 


Dum mi salutis la faman Rabelezon, sankta Petro iris 
al la nuba sojlo kaj fajfis tra la fingroj. 


La patro de Gargantuo kaj Pantagruelo afable 
alparolis min: 


- Amiko, vi do ĵus alvenis de la tero. 


- Jes, ĉu vi deziras, ke mi informu vin pri...? 


- Ne, tute ne. Mi nur aŭdis, ke oni kanonizis min. 
Almenaŭ unu saĝa decido de la lasta Vatikana 
Koncilio, kiu eble helpos forviŝi la grizon de la 
mondo. Sed kiel vi sentas vin? 


- Mi konfesas, ke mi estas vere konfuzita, unue 
konstatante, ke la paradizo ekzistas, due mirante, ke 
la klerikaro reklamas ĝin tute alia. 


- Antaŭol mi klarigos ĉion al vi dum promenado tra 
la paradizo, venu al la vestotenejo, kie vi ricevos ion 
por kovri la eteran figuron, kiu anstataŭas la karnan 
ŝelon forlasitan sur la tero. 


Tiu aludo pri mia karna ŝelo memorigis min pri mia 
trapafita kadavro en la lito de la impostistedzino. 
Kompatinda Karolina, al kiu mi kaŭzis tiom da 
zorgoj: pridemandado de la polico, skoldoj de la 
edzo, fakturo de la lavbutiko pro la makulitaj 
litotukoj... Mi ankaŭ imagis la funebran paroladon de 
la prezidanto de mia Esperanto-klubo, interrompata 
de la plorsingultoj de multaj bervalaninoj ĉirkaŭantaj 
mian ĉerkon. Se ili scius, ili ne plorus! 


Belega junulino staris antaŭ stakoj da delikataj 
blankaj noktoĉemizoj. 


- Anĝelino Gabriela, bonvolu zorgi pri la vestado de 
tiu nova beatulo. 


La anĝelino Gabriela mezuris per admira rigardo la 
larĝon de miaj ŝultroj kaj enmanigis al mi fajnan ujon 
por mia «spirita ŝelo». Mia nova figuro, kvankam 
etera, ŝajnis plaĉi al ŝiaj sorĉaj okuloj. La intereso 
cetere estis reciproka. 


Malvolonte mi sekvis sanktan Rabelezon en la 
admirindan ĝardenon, kiu etendiĝis tuj post la 
vestotenejo. En la mezo vasta herbejo leviĝis laŭ 
milda deklivo al la roznuba horizonto. Dekstre kaj 
maldekstre boskoj logis al siaj muskaj tapiŝoj. 
Malvarmeta zefiro peris al mi nekonatajn aromojn 
kaj aŭdigis al mi la lirladon de kaskadetoj kaj la 
kvivitadon de buntaj birdoj. Kompreneble mia 
priskribo malforte spegulas la realecon de la 
paradizaj mirindaĵoj. Mankas al mi konvenaj vortoj 
kaj precipe talento. Sed ĉiuj renkontataj beatuloj 
evidente ĝuis la eternan vivon, promenante, 
ludante, flirtante, ridante kaj kantante. 


Ekpaŝante kun mia fama kunulo sur vojeto 
serpentanta inter du riveretoj, apud arboj ŝarĝitaj de 
ĉiaj fruktoj, mi ekkriis: 


- Sankta Rabelezo, tiom da neatenditaj strangaĵoj 
konsternas min, ke mi ne scias, per kiu demando mi 
komencu. La anĝeloj videble havas sekson kaj ne 
flugilojn. Ĉiuj loĝantoj parolas Esperanton. Mi 
promenas kun vi en la paradizo, anstatau bruli en la 
eterna fajro de la infero. 


Ridetante, sankta Rabelezo interrompis min: 


- La infero tute ne ekzistas. Ĝi estas nur inventaĵo de 
senspritaj blaguloj. Kiel povus la Eternulo, kiu estas 
senlime bona, elpensi tian abomenaĵon por sia 
kreitaro? 


- Jes, sed mi meritis almenaŭ longan restadon en la 
purgatorio. 


- Tiu punejo ja ekzistas, sed, kiel sankta Petro jam 
klarigis al vi, ĝi estas destinita por alispecaj pekuloj. 


Finfine la teologoj devos iam revizii siajn praajn 
doktrinojn kaj klare agnoski, ke la ĉiopova Kreinto 
provizis la homojn per kvin sensoj uzotaj dum la tuta 
vivo. La regula vartado de tiuj sensoj estas la sola 
kulto, kiun la Eternulo atendas de la homoj. Ĝi estas 
kvazaŭ prepariĝado al la paradizaj ĝuoj. Tial ke vi 
diligente ekzercis viajn sensorganojn, nun vi troviĝas 
en la paradizo, kaj vi povos, dank' al via konstanta 
trejniĝo, senpene trovi volupton en la brakoj de la 
hurioj el la islama sekcio, aŭ kviete siesti en la 
ŝeolo, sub tiuj rokoj, aŭ trinki el jenaj riveretoj, en 
kiuj fluas nek lakto nek mielo, kiel stulte asertas 
malbonaj ekzegezistoj, sed pilsena biero kaj 
burgonja vino el la rikoltjaro 1955. 


- Bedaŭrinde multaj teranoj ne scias tion kaj cedas 
plu al la influo de pereigaj superstiĉoj. 


- Jes, ĉiuj, kiuj malestimas la bonaĵojn de la surtera 
vivo kaj malhelpas siajn samtempulojn ĝui ilin, ne 
indas transiri post la morto rekte al la ĉiela feliĉego. 
En la purgatorio do restadas pli-malpli longe 
militistoj, vegetaranoj, ĉikanemuloj, klubkasistoj, 
jezuitoj, sadistoj, asketoj, politikistoj, teduloj, ktp. 


- Kial oni ne avertas ilin? 


- Ili ne kredus tion. La malhumileco blindigas ilin. 
Survoje sankta Rabelezo afable salutis 
preterpasantajn beatulojn jen latine, jen 
malnovfrance, sed pleje Esperante. Inter ili mi 
rekonis plurajn famulojn kaj ege miris, aŭdante 
Aristotelon mem paroli en flua Esperanto. Mi petis 
informon de mia gvidanto: 


- Kiam Esperanto estis adoptita de la paradizanoj? 


- Longe antaŭ mia alveno, oni parolis tie sanskrite, 
poste hebree, poste greke, fine latine. Multaj 
konservis sian propran lingvon, kio ĉagrenis la 
Sanktan Spiriton, la asistanton de la Ĉefo pri klerigaj 
aferoj. lam, en la jaro... lasu min cerbumi, do, jes, en 
la jaro 1905 post la naskiĝo de la Filo de la Ĉefo, oni 
aŭdis pri grupeto da homoj, kiuj kunvenis en franca 
haveno, por demonstri la taŭgecon de universala 
lingvo, al kiu ili donis la strangan nomon Esperanto. 
La Ĉefo komisiis al anĝelo la aĉeton de lernolibro, 
kaj la Sankta Spirito organizis kursojn, kiuj 
entuziasmigis la ĉielanaron. De tiam do... Sed 
atentu. Jen ĵus eliris el la ŝeolo la beata d-ro 
Zamenhof mem. Ĉu vi scias, ke li havas privilegian 
lokon en la paradizo pro sia parenceco kun la Filo de 
la Ĉefo? Ni alproksimiĝu. 


Antaŭ la aperturo de la ripozkaverno, el kiu eliĝis 
agrabla odoro de malvarmeta vinkelo, la Majstro 
frotpurigis sian nazumon per basko de sia blanka 
ĉemizo ornamita de brila verda stelo. Sankta 
Rabelezo laŭte salutis lin: 


- Bonan eternon, Lazaro Ludoviko. 


- Bonan eternon, Francisko. Nu, ĉu vi eltrovis 
amuzajn anekdotojn por mia nova krestomatio? 


- Mi ne havis multe da tempo, sed mi prezentas al vi 
junan samideanon, kiu ĵus enparadiziĝis. 


- Bonvenon al vi, amiko. Nun mi devas iri al urĝa 
rendevuo kun Edĉjo Privat, sed ni verŝajne iam povos 
pli longe babili pri la nuna stato de la surtera 
movado. 


- Kara Majstro, se vi permesas, mi havas nur unu 
lingvan demandon, kiun nur vi povas solvi. Ĉu oni 
diru: «Beaufront estis punita je purgatorio» aŭ «estis 
punata?» 


- Kompreneble Beaufront estis juste punita je 
purgatorio. 


Kaj Zamenhof murmuris duonvoĉe kun maliceta 
mieno: 


- Mi eĉ scias de sankta Petro, ke la atistoj estis ĉiam 
regule punataj je kvar horoj da purgatorio. 


Dum la Majstro klarigis al sankta Rabelezo, kio estas 
la atista herezo, mi ŝtelpaŝe foriĝis, ekvidante la 
anĝelinon Gabriela, kiu vagis en apuda vinberejo kaj 
invite palpebrumis al mi. Ŝi kaptis mian manon kaj 
tiris min malantaŭ gigantajn rebobranĉojn, sub kiuj 
ni sterniĝis. 


- Mi finis mian deĵoron en la vestotenejo. Nun mi 
povos montri al vi la paradizon. 


Ŝi prenis min en siajn brakojn, sed bedaŭrinde miaj 
okuloj subite fermiĝis, kaj mi ekdormis kontraŭvole, 
antaŭ ol mi povis scii la nudan veron pri la sekso de 
la anĝeloj. Mian dormon cetere ĝenis dika grapolo da 
vinberoj, kiun la zefiro balancetis ĝuste super mia 
vizaĝo. Sensukcese mi provis forigi ĝin per la mano, 
kaj tio laŭte ridigis ia anĝelinon Gabriela. 


Malfermante la okulojn, mi retrovis min en la lito de 
Karolina. Apogite sur unu kubuto, ŝi petole svingis 
sian dekstran mamon, por tikli mian nazon per ĝia 
roza cico. Ŝi moke demandis: 


- Nu, sinjoro amoranto, ĉu du fojoj sufiĉas al vi? Vi ja 
ne intencas dormi ĉi tie ĝis la reveno de mia edzo. 


Mi enbrakigis ŝin, kverante: 


- Certe ne, anĝelino mia. Ni reiru kune ĝis la sepa 
ĉielo. 


Kaj, dum la sonoriloj de la apuda preĝejo Sankta 
Rabelezo anĝelusis tra la malfermita fenestro de la 
dormoĉambro, ni arde fordonis nin al la ekzercoj, 
kiuj certigas al la teranoj elektindan lokon en la 
paradizo. 








e : 
ws. ge bervala 


- ACA RE 


. sentaŭgulo 


Pd... KAJEROJ 


Kara eldonisto! Laŭ via deziro, jen mia biografieto. 


Naskiĝo: 07.02.1925 (ĝusta dato por gegratulontoj je 
mia 50 € naskiĝtago. Antaŭan dankon) en 
Montbarrey, franca Juraso. 


Studado: Mi studis diversajn aĵojn en diversaj francaj 
lernejoj kaj universitatoj. Mia plej ŝatata diplomo: 
«Atesto pri lernado» (10.10.1945) garantianta, ke mi 
«posedas elementan konon de la internacia lingvo 
Esperanto», lernita kiel malpermesita judaĵo en 
1941. 


Interludo: Koĥa bacilo malhelpis min fariĝi fama 
profesoro pri kio ajn. Tiun fibacilon kunvenkis post 
tri jaroj mia fidela aliancano la optimisma bacilo. 


Pandona (kaj panedona) okupo: De 1950 estro de la 
Franca Librejo en Berlino. 


Esperanta verkaro: Artikoletoj, Kruko kaj Baniko en 
Bervalo kaj multaj aliaj titoloj verkotaj kiam mi 
havos tempon. 


Adreso (por puritanoj dezirantaj insulti min): 
Kurfŭrstendamm 211, D-1 Berlin 15. 


Morto: la 2an sabaton de septembro... (Pliaj detaloj 
en la lastaj paĝoj de la libro). 


Louis Beaucaire 

1 


Verdire li estis budhisto (noto destinita por ĉiuj, kiuj 
ŝatas malbonajn spritaĵojn). 


Ha! 


Hi hi hi! 


4 


Mi ne povas ĉi tie pro manko de loko kaj de tempo 
klarigi la 34 manierojn delogi virinon. Ilin mi detale 
pritraktis en mia verko Sentakta taktiko aperonta en 
la serio «Oriento-Okcidento» kaj anstataŭonta la iom 
malaktualiĝintan Aman Arton de Ovidio. 


anan nAnnna 


Hhhhhhh! 


6 


Por la legantoj ne konantaj la nuancojn de la Plena 
Gramatiko, tio estas nur «komenco de daŭranta ago 
sen rezulto». 


7 


Tute hazarde temis pri Paŝoj al plena posedo. 


8 


La arĥivo de Bervalo estas vera informujo por ĉiuj 
seriozaj interlingvistoj. Oni skribis tiom da stultaĵoj 
pri la genezo de Ido! 


9 


Multaj ĝis nun vane cerbumis pri la 
eksesperantistiĝo de Kabe. Tio estu nur modesta 
aludo pri la netaksebla historia valoro de mia verko. 


10 


Mi citas nur memore, ne garantiante pri la ekzakteco 
de la formulo. 


11 


Miaj tekstoj estas interesaj por poliglotoj, ĉu ne? 


12 


Bonvolu relegi la antaŭan piednoton. 


13 


Bonvolu atente relegi la antaŭajn piednotojn. 


14 


Konfesu: tiuj paĝoj estas vera regalo por poliglotoj. 


15 


Nova frandaĵo por poliglotoj. 


16 


Pripensu, kiom da dolaroj mi gajnus, se mi estus 
usona verkisto kaj mia senmorta prozo aperus en 
Novjorko: milionoj da ekzempleroj, Pulitzer-premio, 
kopirajto por filmoj, televido ktp. Estimata leganto, 
afable pardonu tiun lastan, sed necesan piednoton, 
kaj nun, por domaĝi la elastecon de via nuko, 
bonvolu resupreniri al mia teksto tre, tre singarde. 
Dankon. 


